text:
विचार
– किसलय कृष्ण
पहिचानक स्थापना आ भाषिक अधिकार लेल अनिवार्य अछि जनगणना मे मातृभाषाक प्रविष्टि
जनगणनाक समय आबि गेल अछि, से प्राय: भारत आ नेपाल दुनू राष्ट्र मे । जनगणना मात्र जनक गणना नहि अपितु कैकटा विन्दुक महत्वपूर्ण दस्तावेज होइत अछि, जाहि आधार पर हमरा सभ केँ विभिन्न संवैधानिक अधिकार भेटल करैत अछि । अस्तु, एतय हम खासकय दुनू पारक वृहत मिथिलावासी केँ साकांक्ष करैत कहय चाहब जे जनगणना क्रम मे मातृभाषा कालम मे मैथिली अंकित करी । घर फूटय गँवार लूटय वला विभेदकारी नीति सँ दूर रहि सोचबाक बेगरता अछि, नहि तँ पहिचानविहीनताक संग अधिकारविहीन सेहो होयब ।
मोन रहय जे कोनो टा भाषा एक ढंग सँ नहि बाजल जाइत छैक । पटना, इलाहाबाद, दिल्ली, मुम्बई मे हिन्दी बजबाक विभिन्न टोन अछि, मुदा समग्रता मे ओ हिन्दी छैक । तहिना काठमांडू, इलाम, बुटवल, तेह्रथुम मे नेपालीक फराक शैली रहितो सभ नेपाली थिक। कोनो विवाद नहि छैक एहि भाषा सभक शैली आ टोन पर । किन्तु भाषायी साम्राज्यवादक लेल हमर अहाँक भाषा पर जातीय-क्षेत्रीय आरोप लगाय एकरा खण्डित करबाक दुष्चक्र अदौकाल सँ चलैत आबि रहल अछि आ हम सभ अपन भाषा रूपी माय केँ नोचिकय खण्डित करबाक प्रयास मे मगन छी ।
बोलू….एना मे केना बचत भाषिक अस्तित्व आ कोना अपन संख्याबल पर सत्ता प्रतिष्ठान सँ मांगि सकब भाषिक संरक्षण आ संवर्द्धनक अधिकार ।
तेँ एखनो हमरा सभ लेल जगबाक आ चेत जयबाक समय अछि । तमाम विभेदकारी षडयंत्र केँ अकानैत हम सभ संज्ञान ली जे हमरा सभक पूर्वज जनक, जानकी, राजा सलहेस, लोरिक, दीनाभद्रीक भाषा मैथिली छल आ गई खनहुँ सम्पूर्णता मे मिथिलाक मातृभाषा एकमात्र मैथिली अछि । आबयवला जनगणना मे अपन विराट भाषिक अस्तित्व केँ स्थापित करबाक लेल आउ जनगणना मे मातृभाषा मैथिली लिखाबी ।


c: text/html

text:
अभियान
- प्रवीण नारायण चौधरी
मैथिली-मिथिला लेल समर्पित संस्थाक परिचय संकलनक अभियान (उद्देश्य समुचित दस्तावेजीकरण)
प्रसंगवश काल्हि एक आदरणीय सज्जन मैथिली-मिथिला संस्था द्वारा जमीनी अभियान नहि चला पेबाक बात कहलखिन। हमर दिमाग मे तत्क्षण किछु बात आयल से हुनका सहित आरो गणमान्य लोकनि सँ आग्रहपूर्वक जानकारी कराओल।
प्रयास त होइत रहलैक अछि, लेकिन अपना सभक संचार व्यवस्था (कर्म) सही ढंग सँ प्रचलन मे स्थापित, सफल संचालित नहि भऽ पेबाक कारण बहुत रास जनतब हमरा-अहाँ धरि नहि पहुँचि पबैत अछि। किछु महत्वपूर्ण संस्था सब बहुत काज करैत छथिनः
१. चेतना समिति पटना द्वारा राज्य केर सोझाँ मैथिलक मान-सम्मान केँ निरन्तर स्थापित कयल जेबाक संग समाज धरि पहुँच बनेबाक लेल वाचस्पति उद्यान अथवा सौराठ सभागाछी, अथवा पूर्णिया, सहरसा, दरभंगा, मधुबनी आदि मे विमर्श आयोजन संग मैथिली भाषा व मिथिला संस्कृति केर विभिन्न मुद्दा पर बहुआयामिक गतिविधि बहुत महत्वपूर्ण अछि। तहिना ओ लोकनि प्रकाशनक कार्य करैत कतेको रास महत्वपूर्ण पोथी सभक संरक्षण (पुस्तक संग्रह) कय केँ सेहो करैत छथि। मैथिली अकादमी व साहित्य अकादमी मे हमरा सभक प्रतिनिधित्व करयवला एकमात्र महत्वपूर्ण संस्था थिक। घर-बाहर नाम सँ मासिक पत्रिकाक प्रकाशन होइत अछि। एतबा नहि, पटना जेहेन स्थान पर बहुत सुलभ ढंग सँ भाषा-संस्कृति व अन्य बात उन्नयनार्थ विद्यापति भवन सेहो उपलब्ध करा दैत छथिन। आब लोक केँ २५-५० हजार टका खर्च कय केँ कतहु सभागार बुक करेबाक जरूरत नहि। विगत किछु समय सँ नेतृत्व द्वारा आरो-आरो विषय पर कार्ययोजना तैयार करैत क्रियान्वयनक दिशा मे बढि रहला अछि।
२. अखिल भारतीय मिथिला संघ दिल्ली सेहो ओतबे महत्वपूर्ण कार्य करैत आबि रहला अछि। मैथिलजन लेल विपत्तिक समय राहत सामग्री तक ई सब बँटलाह। पैछला वर्ष बाढिक समय हो या एहि वर्ष कोरोनाक लौकडौन सँ उत्पन्न दिल्लीवासी व आसपासक लोक केँ राहत उपलब्ध करौलनि। राष्ट्रीय स्तर पर मैथिलीक प्रतिनिधित्व कय केन्द्रक नेतृत्व व राष्ट्रीय मीडिया मे मैथिली-मिथिलाक पताखा फहरबैत एला अछि। दिल्लीक मावलंकर सभागार हो, फिक्की सभागार हो, तालकटोरा स्टेडियम हो, सब ठाम महोत्सव आ प्रदर्शनीक आयोजन संग आरो संस्था सभक संग सहकार्य मे नीक सँ गतिमान बनौलनि अछि। प्रकाशनक काज मे शोधपत्रिका तीरभुक्तिक प्रकाशन, कतेको रास पोथीक प्रकाशन आ सब सँ जरूरी बात जे समय-समय पर मैथिली-मिथिलाक मुद्दा उठबैत केन्द्र एवं राज्य सरकार सँ रेलवे, उद्योग, पर्यटन आदिक विकास लेल निरन्तर कार्य कय रहला अछि। हमरा सभक संग सहकार्य मे सदैव तत्पर रहैत छथि अध्यक्ष महोदय। विश्व मैथिल सम्मेलन आ सेहो विज्ञान भवन दिल्ली मे करबाक नियार लम्बित अछि, ओहो साकार होयत। जानकी मन्दिर पुनौराधाम संग विद्यापति राष्ट्रीय स्मारकक निर्माण लेल ई सब बहुत सार्थक भूमिका निभा रहला अछि।
पटना आ दिल्ली केर दुइ संस्थाक अतिरिक्त हम कम सँ कम ५० गोट संस्थाक लाजवाब काजक फेहरिस्त अपने सब लग अपन बौद्धिकता सँ राखि सकैत छी।
तेँ, काज करनिहार प्रति बेर-बेर नमस्कार केर भाव अबैत अछि आर ‘ग्लोबल मैथिल’ केर परिकल्पना सेहो शीघ्र सफल होयत से विश्वस्त छी सर।
आब हम चाहब जे अपन अत्यन्त सकारात्मक आ सार्थक मित्रमंडली सँ किछु दस्तावेजीकरण योग्य जानकारी विभिन्न संस्थाक विषय मे बताउ।
अपन जीवनक मात्र १० वर्षक मैथिली अभियानक सक्रिय सत्संग सँ प्राप्त गोटेक महत्वपूर्ण संस्था जिनका सब केँ हम तुरन्त मोन पाड़ि रहल छी –
२. विद्यापति सेवा संस्थान, दरभंगा
३. अन्तर्राष्ट्रीय मैथिली परिषद्, जयनगर (शाखा पूरे देश-विदेश मे)
४. मैथिली साहित्य परिषद्, राजविराज
५. मिथिला सांस्कृतिक परिषद्, बोकारो
६. मिथिला सांस्कृतिक परिषद्, जमशेदपुर
७. झारखंड मिथिला मंच, राँची
८. झारखंड मैथिली मंच, राँची
९. पूर्वोत्तर मैथिल, गुआहाटी
१०. मैथिली विकास कोष, जनकपुर
११. मैथिली साहित्य परिषद्, विराटनगर
१२. मैथिली सेवा समिति, विराटनगर
१३. संस्कृति मिथिला, सहरसा
१४. मैथिली लोक रंग, दिल्ली
१५. अखिल भारतीय मिथिला संघ, दिल्ली
१६. विश्व मैथिल संघ, बुराड़ी, दिल्ली
१७. मैथिली जनजागरण मंच, पालम, दिल्ली
१८. मिथिला सांस्कृतिक परिषद्, हैदराबाद
१९. मिथिला सांस्कृतिक समन्वय समिति, गुआहाटी
२०. शाश्वत मिथिला, अहमदाबाद
२१. मैथिल समन्वय समिति, मुम्बई
२२. मैथिली लेखक संघ, पटना
२३. दिल्ली विद्यापति सेवा संघ, न्यू उसमानपुर, दिल्ली
२४. मैथिल सेवा समिति, वाराणसी
२५. विदर्भ मिथिला मंच, नागपुर
२६. सङ्गोर मिथिला नेपाल, लहान
२७. दहेज मुक्त मिथिला, राजविराज
२८. मिथिला साहित्य कला प्रतिष्ठान नेपाल, राजविराज
२९. मिथिलांचल महासभा उत्तरप्रदेश, कानपुर
३१. मिथिला राज्य संघर्ष समिति, दरभंगा
३२. अखिल भारतीय मिथिला राज्य संघर्ष समिति, दरभंगा (दिल्ली सेहो)
३३. मिथिला राज्य संघर्ष समिति, जनकपुर
३५. मैथिल ब्राह्मण समाज, जनकपुर (काठमांडू सहित अन्य शाखा सेहो)
३६. विद्यापति पुरस्कार कोष, जनकपुर
३७. नेपाल मिथिला प्रज्ञा प्रतिष्ठान, मलंगवा
३८. मिथिला विकास परिषद्, कोलकाता
३९. मिथिला स्टुडेन्ट यूनियन, दिल्ली (दरभंगा सहित विभिन्न शाखा)
४०. रामानन्द युवा क्लब, जनकपुर
४१. मिथिला नाट्यकला परिषद्, जनकपुर
४२. मैथिली साहित्यिक एवं सांस्कृतिक समिति, मधुबनी
४३. नवारम्भ प्रकाशन, मधुबनी (पटना सँ मधुबनी स्थानान्तरण)
४५. साहित्याङ्गन, झंझारपुर
४६. मैथिल समाज, धमदाहा, पूर्णिया
४७. मिथिला विकास संगठन, समस्तीपुर
४८. अपन मिथिला सेवा समाज नेपाल, जनकपुर (महोत्तरी आ सउदी अरब सहित अन्य मुलुक मे सक्रिय)
४९. मैथिल समाज, रहिका, मधुबनी
५०. मिथिलावासी @ बंगलुरु, बंगलुरु
५१. माँ जानकी सेवा समिति, अहमदाबाद
५२. मैथिली साहित्यकार सभा, जनकपुर
५३. मैथिली विकास अभियान, विराटनगर
५४. कविवर चन्दा झा विचार सह सेवा संस्थान, बड़गाँव, सहरसा
५५. विद्यापति स्मृति संस्थान, लछमिनियाँ, सहरसा
ई मैथिली-मिथिला समुद्र मे सँ मात्र किछु चुरुक पानि बराबर केर संस्था-संगठनक नाम देल अछि। सभक किछु न किछु योगदान भाषा, संस्कृति, समाज व सरोकार केर विभिन्न आयाम पर होइत आयल अछि। कतेको सक्रिय छथि आइ धरि। कतेको निष्क्रिय आ टुकड़ा-टुकड़ा मे विभाजित सेहो भेलाह अछि। जहिना संसार मे नीक संग बेजा सेहो चलैत अछि, तहिना मैथिली-मिथिला सदिखन नीक संग बेजा केर विलक्षण मिश्रण मे चलैत अछि।
मैथिल समुदाय मे ‘ईर’ बड बेसी भेटैत अछि। कनीक टा के बात लेल बड़का टा के तूफान मजल करैत अछि। पीठ पाछाँ सेहो खूब मसखरी चलैत अछि। लेकिन सब बात होइतो आखिर दिनहि पाछू संस्था खुजैत रहैत अछि। कारण, सभ व्यक्ति मे ‘मृगेन्द्रता’ केर भाव हावी रहैत छैक। जेना सिंह केँ कोनो तरहक विध-व्यवहार कय केँ राजा नहि बनाओल जाइछ, ओ स्वयं अपन चालि आ गुण सँ राजगद्दी हासिल कय लेल करैछ, मैथिल मे सेहो एहि तरहक गुण भेटबाक कारण ‘मृगेन्द्रता’ हासिल करैत देखाइत रहैत अछि।
हम त दिल्लीक दिलवाली भूमिक प्रसंग मे मात्र २-३ टा के नाम लेल, जखन कि सोसाइटीज एक्ट अन्तर्गत रजिस्टर्ड मृगेन्द्र लोकनिक संख्या लगभग ३५० टा रहय, सेहो आइ सँ ७ वर्ष पहिने। आब अनुमान लगा सकैत छी जे आइ विश्व भरि मे मैथिल समुदायक कतेक हजार संस्था होयत। प्रत्येक जिला मे अछि। प्रत्येक नामी गाम मे भेटत। कोनो स्थान बिना संगठनक नहि भेटत। लेकिन संगठन तकलो पर नहि भेटत। भेलैक न विडंबना! मजाक नहि, सीरियसली हम सब संगठित रहितो असंगठित छी, ताहि सँ हमरा सभक उपलब्धि जन-जन धरि नहि पहुँचि पबैत अछि।
अहाँक नजरि मे छूटल संस्थाक नाम आ ओकर ४ पाँतिक परिचय जँ लिखि देब त हम सदा-सदा लेल आभारी रहब आर एकटा नीक लेख केर रूप मे मैथिली-मिथिलाक संस्था व कार्यक्रमक बारे लिखिकय सुरक्षित राखि देब। भविष्यक पीढी केँ काज आओत। ओके?

robotstxt: allowed

filter: keep


text:
प्रसिद्ध भाषा वैज्ञानिक डाक्टर सुनिल कुमार झाक देहावसानक तेरहम दिन मे राजविराज स्थित दूटा संस्था, मैथिली साहित्य परिषद आ मिथिला साहित्य-कला प्रतिष्ठान द्वारा श्रद्धाजलि सभा आयोजित कएल गेल.
मैथिली साहित्य परिषद राजविराजक संस्थापक कार्यकारिणी सदस्य रहल डाक्टर झाक इएह 30 अक्टूबर अर्थात कातिक 13 गते सोमदिन जनकपुर मे उपचारक क्रम मे देहावसान भऽ गेल छलनि. 15 फरबरी 1944 इ. (विक्रम सम्वत 2000 फागुन 3 गते) कें जन्म भेल डाक्टर झा कें एम्हर किछु मास सँ लिभर सम्बन्धी गम्भीर समस्या रहल छल जकर उपचार ओ अपन जमाए डा. राघवेन्द्र झा लग रहि कऽ करा रहल छलाह.
चौहत्तरम वर्ष चलि रहल डाक्टर झा अंग्रेजी विषय सँ एम. ए. कऽ बेलाइत सँ Maithili : Some Aspects of its Phonetics & Phonology विषय मे विद्यावारिधि कऽ श्री महेन्द्र विन्देश्वरी बहुमुखी कैम्पस राजविराज मे कैम्पस प्रमुखक जिमेवारी बहन करैत सेवानिवृत्त छलाह.
हुनक लिखल एही विषयक शोधग्रन्थ भारतक मोतीलाल बनारसीदास प्रकाशन सँ प्रकाशित अछि. मैथिली साहित्य परिषद राजविराज सँ शिवदत्त मिश्र स्मृति मैथिली पुरस्कार, अन्तर्राष्ट्रीय मैथिली सम्मेलन सँ मिथिला रत्नक उपाधि, नेपाल विद्यापति अनुसन्धान पुरस्कार आदि पुरस्कार आ सम्मान प्राप्त कएनिहार नेपालक चर्चित भाषा वैज्ञानिक डाक्टर सुनिल कुमार झाक एकटा पुत्र आ दूटा पुत्री छनि. हिनक धर्मपत्नीक छओ वर्ष पहिनहि देहान्त भऽ गेल छलनि.
मैथिली साहित्य परिषद राजविराजक अध्यक्ष प्रा. अशोक कुमार झाक अध्यक्षता मे राजविराज स्थित श्री पब्लिक माध्यमिक विद्यालय मे आयोजित श्रद्धाञ्जलि सभा मे परिषदक पूर्व अध्यक्ष लोकनि प्रा. जन आनन्द मिश्र, विष्णु कुमार मण्डल, देवेन्द्र मिश्र, शुभचन्द्र झा तथा मैथिली कर्मीलोकनि प्रा. मिथिलेश यादव, प्रा. डा. पीताम्बरलाल यादव, प्रा जयनारायण यादव, प्रा. राजीव मिश्र,पं महेश्वर झा, श्यामसुन्दर झा, हितनारायण लाल दास, अधिवक्ता राजेन्द्र प्रसाद देव, सञ्चारकर्मी श्यामसुन्दर यादव, गायक सुभाष विरपुरिया, कवि सत्येन्द्रनाथ चौधरी, मैथिल महिला परिषदक अध्यक्ष शान्ति झा, पिङ्की झा, गायत्री झा, मीना ठाकुर, मञ्जू श्रेष्ठ, गजलकार तथा सभाक उद्घोषण सेहो कएनिहार शम्भूश्री आ विद्यानन्द वेदर्दी सहित द्वारा डाक्टर झाक व्यक्तित्व आ कृतित्व पर चर्चा करैत हुनका द्वारा अपनाओल गेल सादा जीवन आ मैथिलीक मानकीकरण भेनाइ आवश्यक रहल गप पर हुनकर चिन्ताक सेहो उल्लेख करैत हुनका प्रति शब्दश्रद्धा अर्पित कएल गेल.
— देवेन्द्र मिश्र
— देवेन्द्र मिश्र


text:
नवका- पुरनका लेख सर्च करु...
आखिर नरेन्द्र मोदीक हसरत पूरा भs रहल छनि...
गुजरातक मुख्यमंत्री नरेंद्र मोदी बीजेपीके धाकड़ नेता में शामिल छथिन्ह. चुनाव के समय प्रचार के लेल हर राज्य मे हिनकर विशेष मांग रहय छनि... मुदा बिहार मे कोनो सभा... रैली के संबोधित करला हिनका बड़ दिन भs गेल छनि. असल में बिहार मे जेडीयू आओर बीजेपीक मिलल-जुलल सरकार अछि. आओर मुख्यमंत्री नीतीश कुमार बीजेपी के साफ कहि देने छथिन्ह जे नरेंद्र मोदी के बिहार मे लाबय के जरूरत नहि अछि. नीतीश जीक माननाय छनि जे मोदी जीक अनाय के असर पार्टी के अल्पसंख्यक वोट पर पड़ि सकैत अछि.
एहि कारणे ओ बड़ दिन सं बिहार नहि आएल छलाह... कोनो सभा...रैली के संबोधित नहि कएने छलाह... मुदा आब हुनकर हसरत पूरा होबय जा रहल छनि. पटना मे आई सं बीजेपीक राष्ट्रीय कार्यकारिणी शुरू भs रहल अछि आओर काल्हि गांधी मैदान मे पार्टी के स्वाभिमान रैली सेहो अछि. स्वाभिमान रैली के लेल आडवाणी... गडकरी जीक संक हिनकर नाम मुख्य वक्ता मे छनि. ओना हुनका आबय सं पहिने पटना मे एकटा पोस्टर खूब चर्चा में अछि जेहि मे गुजरात मे मुसलमानक विशेष विकासक बात अछि. एहि मे गुजरातक मुसलमान के खुशहाल होए के बात कहल गेल अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
बेतिया/पटना। मुख्यमंत्री नीतीश कुमार आइ पश्चिम चंपारण स अपन 34 दिवसीय सेवा यात्रा क शुरुआत केलथि। अपन सेवा यात्राक दौरान मुख्यमंत्री आइ गंडक नदी पर बनि रहल रतवल-धनहा पुल क निरीक्षण केलथि आ किछु आपत्ति दर्ज करौलथि। मुख्यमंत्री काजक गति पर असंतोष व्यक्त करैत उपस्थित अभियंता सब कए निर्देश देलथि जे काज मे कोनो प्रकार क शिथिलता आब मंजूर नहि अछि। ओ अधिकारी कए निर्धारित समय सीमा क अंदर पुल कए पूरा करबाक निर्देश देलथि। ओ अधिकारी कए फटकार लगबैत कहला जे काजक गति स लगैतअछि जेना कहां सब कए लक्ष्य क संबंध मे कोनो जानकारी नहि अछि। निरीक्षण के दौरान गंडक क उप धारा स भ रहल कटाव पर गंभीर चिंता व्यक्त करैत मुख्यमंत्री उपस्थित अभियंता स एकरा तत्काल रोकबा क आदेश देलथि। मुख्यमंत्री क निरीक्षण क दौरान काफी संख्या मे लोक जमा भ गेल छल। मुख्यमंत्री उपस्थित जनसमूह स गप केलथि आ किछु लोकक समस्या सेहो सुनलाह। समस्याक आवेदन स्वीकार करैत मुख्यमंत्री कहला जे यथासंभव शीघ्र कार्रवाई कैल जाएत।
नीतीश मुख्यमंत्री बनबा स पूर्व आ बाद मे कईटा यात्रा क चुकल छथि, मुदा दोसर बेर बिहार क सत्ता पर काबिज भेलाक बाद इ हुनकर पहिल यात्रा छी। देखल जाए त सेवा यात्रा मुख्यमंत्री क अन्य यात्रा स बिल्कुल अलग अछि। एहि यात्रा मे मुख्यमंत्री विकास कार्य क निरीक्षण करबा लेल जाहि प्रखंड मे जा रहल छथि ओकर जानकारी संबंधित प्रखंड स जुडल अधिकारी कए निरीक्षण क किछु काल पहिने देल जा रहल अछि। मुख्यमंत्री अपन स्तर स विभागक चयन क रहल छथि आ सरकारी काज मे आयल बदलाव क समीक्षा कए रहल छथि। एहि यात्रा मे मुख्य रूप स नीतीश कुमार एहि गपक जानकारी ल रहल छथि जे पटना क गप केतबा मजबूती स जिला मुख्यालय तक पहुंच रहल अछि आ पिछला यात्राक दौरान देल गेल दिशा- निर्देश क असर सर्वर भेल या स्थानीय स्तर पर सिमटल रहल। यात्राक उद़देश्य जे रहए मुदा एतबा त जरूर जे किछु काल लेल सही मुख्यमंत्री जनता क बीच ओकर दुहारि तक पहुंच रहल छथि। ओना इतिहास देखी त पहिने साल मे एक दू बेर जनता पटना बजा लेल जाइत छल, आब मुख्यमंत्री जनता तक पहुंच जाइत छथि। यैह बहाने सडक आ बिजली सन मूलभूत सुविधा सेहो किछु इलाका मे किछु काल लेल सही ठीक भ जाइत अछि।


text:
नई दिल्ली [मणिभूषण राजू] दिल्ली पुलिस के स्पेशल सेल बृहस्पति दिन जामा मस्जिद के पास आतंकी संगठन इस्लामिक स्टेट जम्मू-कश्मीर (आईएसजेके) के दू टा आतंकी के गिरफ्तार कयलक।
पुलिस आतंकी सबके तखन गिरफ्तार कयलक जखन ओ दूनू आतंकी लालकिला बस स्टैंड सँ जम्मू के बस पकड़य जा रहल छल। पुलिस के हाथ चढ़ल दूनू आतंकी इंजीनियरिंग के पढ़ाई पढ़ि रहल अछि। पुलिस दूनू आतंकी सँ पूछताछ कय नेटवर्क सँ जुड़ल आन आतंकी के तलाश तेजी सँ कय रहल अछि। पुलिस के अनुसार ई दुनू एखन संगठन के हथियार उपलब्ध कराबय आ आतंकी सबकें ठिकाना मुहैया कराबय में जुटल छल।
यूपी के अमरोहा सँ कय रहल अछि पढ़ाई
गिरफ्तार आतंकी में परवेज अहमद लोन (24) आ जमशीद जहूर पॉल(18) शामिल अछि। पुलिस के एकरा सबके पास सँ दू टा पिस्टल, 10 कारतूस आ चारि टा मोबाइल भेटल अछि। एहिमें सँ परवेज यूपी के डीएनएस कॉलेज सँ सिविल इंजीनियरिंग सँ बीटेक पूरा कय एमटेक कय रहल अछि। जमशीद इलेक्ट्रिकल इंजीनियरिंग में डिप्लोमा के अंतिम वर्ष के छात्र अछि।
गुप्त सूचना पर भेल कार्रवाई
स्पेशल सेलक डीसीपी प्रमोद कुशवाहा कहलैथ कि खुफिया ईकाई सँ एहि आतंकी सबके बारे में जानकरी भेटल छल, एहि के बाद स्पेशल सेलक एकटा टीम एकर सबहक पाछा लगाओल गेल छल।
एहिमें एकटा केँ भाई आतंकी छल
कुशवाहा केर अनुसार एहि में सँ परवेज अहमद लोनक भाई फिरदौस लोन आतंकी छल, जे ऐहि साल जनवरी में शोपिया में सुरक्षा एजेंसी संग मुठभेड़ में मारल गेल छल। पहिले ओ मुजाहिद्दीन संग जुड़ल छल आ बाद में आईएसजेके सँ जुड़ल। ओ बूरहान वानी सँ प्रेरित भय आतंकी बनल छल। ओहिना जमशीद एखने किछु दिन पहिने एनआईए द्वारा गिरफ्तार कयल गेल आतंकी बर्शीद के दिल्ली में ठिकाना मुहैया करौने छल आ ओकर आबय जायक पूरा व्यवस्था देखने छल।
#गिरफ्तारी #संदिग्ध आतंकवादी #दिल्ली #मैथिली समाचार


text:
विन्देश्वर ठाकुर, दोहा/कतार। सितम्बर ६, २०१५. मैथिली जिन्दाबाद!!
कतारसँ फेर भेल एकटा पुनित काज । सहिद राजकिशोर ठाकुर केर पीडित परिवार लेल पठाओल गेल – ६६१११ नेपाली रुपैया । ज्ञातव्य अछि जे मटिहा ६ निवासी सहिद ठाकुर भाद्र ८ गते मधेश आन्दोलनक क्रम मे पुलिसक गोली लागि गौर मे शहीद भेल छल ।
“प्रवासी मिथिला समाज कल्याण दोहा कतार शहीदक पूर्ण विवरण खोजबाक क्रममे रौटहट जिल्लाक सोनेलाल पंडित संग भेटल । ओ अपना आपकेँ शहीद ठाकुरक पडोसी बतौलक आ अपन पिताजीक हाथे पैसा पठेला सँ सहजे पुगि जाएत से कहलनि । ताहि माध्यम केँ आधार मानि हुनके अनुरूप २६ सेप्टेम्बर २०१५ शनि दिन भेल निर्णय अनुसार संस्थाक तरफ सँ ५१,१११ आ सोनेलाल जी केर व्यक्तिगत तरफ सँ १५००० मिला’ कूल रकम ६६,१११ नेपाली रुपैया सोनेलाल पंडित जी केर पिता रामदेव पंडित जी के नामसँ पठाओल गेल ।” – ई जानकारी संस्थाक सचिव द्वारा कराओल गेल अछि।
“मुदा दु:खक गप्प जे ओ हमरासब संग गद्दारी कएलनि । आश्विन १३ गते, संयुक्त लोकतान्त्रिक मधेशी मुक्ति मोर्चा एवं राष्ट्रिय मुस्लीम संघर्ष गठबन्धनद्वारा रौटहट केर सदरमुकाम गौरमे आयोजित एकटा विशाल बिरोध सभा मे ओ सहयोगक रकम केँ पीडित परिवार धरि अपन निजी नामसँ वितरण करैत खड़खाँही लूटबाक कुचेष्टा कएलनि । कतारवासीक तथा कतारक संस्थाक नाम वा कोनो प्रसंग तक ओहि सहयोग मे नहि खुलौलनि । उल्टे संस्थाक अनुमती बिना ५००० कटौती कय कपडा किनिकय मात्र ६१००० रुपैया शहीद राज किशोर ठाकुर केर पिता श्री महंत ठाकुरकेँ हस्तान्तरित केलनि आ अपन फोटो ठाठसँ खिचौलनि । अत: सर्वसाधारणमे जानकारी हेतु एहिके पुन: स्पष्ट कय रहल छी ।” – राहत वितरण मे घटल दुर्भाग्यपूर्ण आ अनपेक्षित घटना केँ सचिव खोललनि।
ओना शहीदक परिवार संगे समुचित वार्ता करैत प्रवासी मिथिला समाज कल्याण गप्प केँ फरिछा देलक । एम्हर सोनेलाल आ ओकर बाबूजी केँ सेहो एहि दुर्भाग्यपूर्ण अनुचित प्रकरण लेल आवश्यकता अनुरूप बुझायल गेल आर आइन्दा एहन गलत काज नै कैल जाय जाहि सँ शहीदक परिवार लेल सहयोग करबाक उमंग कतहु सेरा जाय आ सामाजिक दायित्वक बोध मे एहेन तुच्छ हरकत समान घटना सँ नकारात्मक असर पड़ैक, ई हुनका लोकनि केँ बुझायल गेल। सबगोटे एहेन वाहियात खड़खाँही लूटबाक आ झूठक नाम कमेबाक लोभ मे नहि फँसि ओहेन लोकक बहिष्कार करु आ नीक काज केनिहार सबकेँ नैतिक समर्थन करैत प्रोत्साहित करू यैह निवेदन संस्थाक तरफ सँ बेर-बेर अछि – अपन भावना रखैत सचिव स्पष्ट केलनि।
विदिते अछि किछुए दिन पूर्व सँ कतारमे रहल मैथिल/मधेशीसब मिलिकय मधेस आन्दोलनमे अपन जानक आहुति देनिहार वीर शहीद सबहक पीडित परिवार तक समुचित आर्थिक सहयोग पहुँचेबाक संकल्प केने अछि, आर ताहि वास्ते चन्दा संकलन कय अभियान शुरु केने अछि। एहि अभियान अन्तर्गत सबसँ पहिने ४ सितम्बर २०१५ शुक्र दिन मधेश आन्दोलन दुइ केर क्रममे शहादत देनिहार पहिल शहीद राजीव राउत, भारदह केर पीडित परिवार लेल १,११,१११ ने.रु पठौने छल । क्रमश: यथायोग्य सहयोग आरो-आरो शहीदक परिवार लेल पठेबाक निस्तुकी अछि।


text:
प्राप्त खबैर केर मुताबिक बहेड़ा थाना क्षेत्रक मौजमपुर निवासी शिक्षक ओमप्रकाश महतो के 30 वर्षीय पुत्र अमर कुमार महतो आ हुनकर भाई मदन कुमार महतो के 18 वर्षीय पुत्र सोनू कुमार महतो एक मोटरसाइकिल सँ रातिक पौने दस बजे दरभंगा से अप्पन घर आबैत रहथिन। घना कुहासा केर कारण सहिला गाम लग पाछा सँ आएब रहल ट्रक मोटरसाइकिल मे धक्का माएर देलक, जाहिमे घटनास्थले पर दुनु चचेरा भाई केँ मौत भ' गेल।
पुलिस घटनास्थल पर पहुंच ट्रक केँ जब्त क' लेने अछि। ट्रक चालक मोका देख भागैय मे सफल रहला। सोनकी थानाध्यक्ष धर्मपाल कहलनि कि कोहरा मे मोटरसाइकिल सवार द्वारा ट्रक के ओवरटेक करबाक दौरान ई दुर्घटना घटल। लाश के डीएमसीएच मे पोस्टमार्टम करा क' मृतकक परिजन के द' देल गेल अछि। एहि घटनाक ल'केँ थाना मे ट्रक चालक केर खिलाफ एफआईआर दर्ज कायल गेल अछि। चालक क' पकड़बाक लेल पुलिस निरंतर छापामारी क' रहल अछि।


text:
दरभंगा। [प्रणव चौधरी] आजुक समय मे लोकप्रिय मैथिली गायिका बबली चौधरी मैथिली गायिकी केर रूप मे अपन पहचान जन - जन धरी बना लेना छथि। सुनबामे आयल अछि कि बबली चौधरी समय रहैत अपन मुकाम गायिकी केर क्षेत्र मे आगू बढ़बैत बहुत रास मैथिली, हिन्दी आओर भोजपुरी गायक/गायिका सभक संग मील एकटा समूहक निर्माण केलैन हैं जाहि समूहक नाम अछि "मैथिली झंकार समूह"
अपने क' बता दी जे आस्था मिश्रा मूल रूप सँ सहरसा जिलाक सुपौल शहर के छथिन आओर श्री अरूण झा केँ बेटी छथिन।आस्था अपन पति संग सुपौल में रहैय छैथ।हुनक पति कोलेज मे एकाउटेंट केँ पद पर कार्यरत छैथ।ओतैय ओहि मे मिथिलाक लोकप्रिय व चर्चित गायिका बबली चौधरी मूल रूप सँ दरभंगा जिलाक राघोपुर के छथिन आओर स्वर्गीय श्री इन्द्रनारायण झा केँ बेटी छथिन। बबली अप्पन पति संग पटना म' रहैत छथि,हुनकर पति (CISF म' SUB INSPECTOR ) छथिन।
आगूक खबैर बबली चौधरी जीक फेसबुक वॉल सँ;
समस्त मिथिला वासी क' हमर प्रणाम/नमस्कार...
बन्धुलोकनि, अपने सभसँ भेटल अथाह प्रोत्साहन आओर माँ शारदाकेँ असीम अनुकम्पा सँ हम सभ एक मैथिली गायक/गायिका केँ समूहक निर्माण केना छी, जाहि समूहक नाम अछि "मैथिली झंकार समूह" एहि समूह मे हम (बबली चौधरी), अमर आनंद जी, केशव रॉक जी, आस्था मिश्रा जी केँ संगे संग बहुत रास कलाकार शामिल छथि।
अपने लोकनिसँ विनम्र निवेदन अछि कि कोनो तरहल मांगलिक/सांस्कृतिक कार्यक्रम केँ शुभ अवसर पर "मैथिली झंकार समूह" केँ एक मौका प्रदान करैत हमरा लोकनि क' अपन मकसद मे सफल होयबाक लेल प्रोत्साहित करी।
उम्मीद करैत छी अपने लोकनिक स्नेह आओर आशीर्वाद हमरा सभकेँ सदिखन भेटैत रहत आ हम सभ अपने लोकनिक उम्मीदक पूर्ति करबा मे सदिखन सफल होयब।
धन्यवाद।
मैथिली झंकार समूह
संपर्क सूत्र : 8789962650, 9128450815
# संस्कृति कार्यक्रम #मैथिली सिंगर #आश्था -बबली # मैथिली समाचार


text:
लेख
– स्नेहा प्रकाश ठाकुर
हमर जीवनसाथी
मैथिली में एक टा फकरा छैक जे हाथी चढ़ि क गौरी पूजलौं जे एहेन वर भेटल, सैह हम अपन दिया बुझइ छी।
आइ हम बात करब अपन जीवनसाथी प्रकाश कुमार ( B.E electrical) के । हमर बियाह भेल 24 फरवरी 2012 केँ । हम ओहि समय एमए द्वितीय वर्ष में छलहुँ ।
हमर दू टा ईच्छा रहे जे हमर बियाह बिना दहेज के हुए और हमर पढाई नय रुकय । जहन हमर ससूर कहलखिन जे हम कोनो भी तरह के दहेज के खिलाफ छी और कोनो रूप मे स्वीकार नहि करब तहन स हमर दिल में हुनका लेल श्रद्धा और बढ़ि गेल । और हमर पढ़ाई के त ओ परम समर्थक आइयो धरि छथि ।
बियाह भेल संग हमर एमए सेहो सम्पन्न भेल । हम आगाँ phd करय चाहैत छलहुँ तइ ल’ क’ पतिक प्रोत्साहन पर नेट के प्रेपरेशन शुरू केलहुँ । ओ हर तरह स मदद केलथि । फेर हमर पुत्र केर जन्म भेल और पढाई कनि डिस्टर्ब भ गेल । जहन ओ दू साल के भेला त हम पढ़ाई वापस शुरू केलहुँ, लेकिन coaching और guidance केर अभाव महसूस होइत रहल । ताबेतक हमर पुत्री केर जन्म भ गेल और हम सोचलहुँ जे आब हम नहि कय पायब, कियाक त हम अकेले रहैत छी आ ऊपर सँ हमरा पर दू टा बच्चा के जिम्मेदारी अछि । हमर बेटी जखन तीन महीना के रहे, हमर पति एक दिन कहला जे आब पढ़ाई शुरू करू, कतेक दिन एहि में लागल रहब । हम आश्चर्यचकित भ पुछलियनि जे पढाई केना करब ? हम त मुश्किल स दुनू के एक्के संगे पालन-पोषण कय रहल छी, संग मे कनी-मनी लिखि लैत छी, लेकिन पढाई पार नहि लागत । और ऊपर स कोनो guidance नहि य । ओ कहलथि जे हम पढायब, फ़र्स्ट पेपर और material सेहो हम आनिकय देब । और रहल बात घर और बच्चा के, त अकेले किया, हम छी न, हमहुँ सम्हारब । एतेक प्रोत्साहन आ सहयोगक शब्द हमरा लेल बहुत छल । मनहि-मन हुनकर कहल बात पर मनन करय लगलहुँ ।
ओ internet स किताब खोजनाय शुरू केला और मंगेनाय सेहो । हम पढ़य लगलहुँ, जेना खिस्सा मे होइछ – एक हाथ स बेटी के झुला झुलाबी और दोसर हाथ स नोट्स बनाबी । ओ आफिस shift में जाइत छलथि, तखने जतबे समय भेटैत रहनि ओहि में हमरा पढ़बथि और जे मदद भ सकनि से करथि।
हम आठ महीनाक बेटी केँ ल’ क’ परीक्षा देलहुँ और पास सेहो भ गेलहुँ । फेर जॉब केर खोज शुरू भेल । हम दोसर शहर नहि जाय चाहैत छलहुँ कियाक त बच्चा सब छोट रहय । हमर ससूर हमेशा फोन पर कहय छथि, स्नेहा केर जे मोन हेतनि से पढ़य देबनि, जतय जॉब करय के होइन्ह से करय देबनि । बहुत बेसी खुशी भेटैत अछि हमरा ।
तहन हम ऑनलाइन क्लास् चलेबाक लेल सोचलहुँ, तहू मे technical सपोर्ट हुनकहि भेटैत अछि । लोगो डिज़ाइन, registration, material design, सब किछु । हमर student के पेपर 1 पढेनाइ सेहो । बहुत भाग्यशाली छी हम जे हमरा हर कदम साथे टा नहि ई दैत छथि बल्कि रास्ता सेहो सुझबैत छथि । चाहे ओ बुक खोजनाइ होइ या अलग-अलग university के course । सब हुनकर काज छन्हि ।
हम किताब के समीक्षा करैत छी और एहि में बहुत समय लगैत छैक और आलेख लिखय मे सेहो । जहन हम काज करैत रहैत छी तहन तीनू मे स कियो डिस्टर्ब नहि करैत छथि, हमर class के टाइम में त बिल्कुले टा नहि । हम पढ़य लागय छी त हमरा समयक होश नहि रहैत य । हमर पाँच साल के बेटा जहन कहइ छथि अपन बहिन केँ, “जे चल, हम होमवर्क बनवा दैत छियौक, मम्मी पढाई करैत छथिन, परेशान नहि करहिन, त सच में दिल भरि जाइत अछि । जनम स हमरा किताब के बीच देखलक तेँ अगर हम कहियो छुट्टीक मोन बनबैत छी त दुनू वापस हमरा टेबल पर बैसा दैत अछि जे अहाँ पढ़ाई करू । बहुत गर्व होएत अछि हमरा अपन पति, संतान आ समस्त घर-संसार पर ।


text:
हसुलियामे आँखा उपचार केन्द्रके उद्घाटन
पहुरा समाचारदाता
हसुलिया, २९ कुवाँर । कैलारी गाउँपालिका–१, हसुलिया बजारमे बिफेक रोज आँखा उपचार सेवा केन्द्रके उद्घाटन करल बा ।
गाउँपालिकाके अध्यक्ष लाजुराम चौधरी एक कार्यक्रमके बीच रेबन काटके आँखा उपचार सेवा केन्द्रके उद्घाटन करलै । गाउँपालिका कार्यालयके आर्थिक सहयोगमे नेपाल नेत्र ज्योति संघले आँखा उपचार सेवा केन्द्र निर्माण करल हो ।
संघके अध्यक्ष लोकराज जोशीके सभापतित्वमे हुइल कार्यक्रममे गाउँपालिकाके उपाध्यक्ष लक्ष्मी सत्गौंवा, प्रमुख प्रशासकीय अधिकृत खगेन्द्रराज जोशी, वडाध्यक्ष, सम्पूर्ण शाखाके प्रमुखहुकनके उपस्थिति रहल रहे ।
उद्घाटनसंगे केन्द्र अपन सेवा सुरु करल जनाइल बा । हसुलियामे आँखा उपचार सेवा केन्द्र सञ्चालनमे आइलपाछे आँखीक उपचारके लाग धनगढी ओ गेटा आँखा अस्पताल पुगे पर्ना बाध्यताके ढेर हद्सम अन्त्य हुइल गाउँपालिकाके प्रवक्ता कमलप्रसाद चौधरी बटैलै । केन्द्रमे आधुनिक उपकरणसहित आँखा चेकजाँच ओ चश्मा बनैना व्यवस्थासमेत रहल जनाइल बा ।


text:
लेखनाथ नगरपालिका
लेखनाथ नेपालक पश्चिमाञ्चल विकास क्षेत्रक गण्डकी अञ्चल, कास्की जिलाम अवस्थित नगरपालिका छी। पोखरा उपत्यकाको, पोखरा नगरक पूर्व दिशाम रहल लेखनाथ नगर कास्की जिला मे अछि। सात तालक शहरक नाम सँ परिचित लेखनाथमा बेगनास ताल,रुपा ताल,मैदी ताल,दिपाङ ताल, खास्टे ताल तालसभ रहल अछि द्रुततर रूपम जनसंख्या बढ रहल लेखनाथ पोखराक आवासीय क्षेत्रक रूपमा विकास भेल ज रहल अछि। हाल मात्र समुदायक पहलम निक अस्पताल निर्माण भेल अछि तहिना शिक्षक लेल क्याम्पस तथा विद्यालयसभ सेहो लेखनाथमा नगरम रहल अछि। लेखनाथमा नगरम लगभग ५४ हजार लोग बसोबास करैत अछि। लेखनाथ नगरक टेलीफोन कोड नम्बर ०६१ छी।
इतिहास[सम्पादन करी]
कवि शिरोमणि लेखनाथ पौड्यालक जन्मस्थल अहि नगरपालिकाक अर्घौ अर्चलेम भेल रहे नेपाल अधिराज्यम साहित्यिक श्रष्टाम नामसँ गठित एक मात्र नगरपालिका छी, लेखनाथ नगरपालिका । ई नगरक सात तालक बगैंचा सहर सेहो अछि। कास्की जिलाक तत्कालीन राखी, लेखनाथ, शिशुवा आर वेगनास गाविसके मिलाक २०५३ साल माघ १८ गते घोषणा भेल छल। नेपाल सरकार मन्त्री परिषदको २०७१ मंसिर १६ गतेको तत्कालीन भरतपोखरी गा.वि.स. यस नगरपालिकामा समाहितसँ भेल छल | विसं ०५३ सालमा नगरपालिका घोषणा भेल पश्चात एक वर्ष बाद भेल नगरपालिकाक निर्वाचनमा शालीग्राम पौडेल आर गोपालमान गुरुङ निर्वाचित पहिल नगर प्रमुख आर उपप्रमुख भेल छेलाह। राजा ज्ञानेन्द्रको शासनकालम विष्णुप्रसाद पोखरेल आर मोहनराज वस्नेतलाई करिब सात महिनाका लागि नगर प्रमुख आर उपप्रमुखमा मनोनित भेल छल।
भौगोलिक स्थिति[सम्पादन करी]
नगरपालिकाक क्षेत्रफल १२६.०४ वर्ग किलोमिटर अछि। ई नगरपालिकाक पूर्वम हङ्सपुर, देउराली आर रूपाकोट गाविस, पश्चिममा पोखरा उप-महानगरपालिका, उत्तरमा माझठाना आर कालिका गाविस आर दक्षिणमा भरतपोखरी गाविस आर तनहाँको दुलैगौंडा गाविस अछि । लेखनाथ नगरक्षेत्र समुन्द्र सतह सँ ४९० लक् १२१७ मिटरतक उचाइम फैलल अछि। काठमाडौँसँ १९० कि.मि. पश्चिम आर पोखरासं १० किलोमिटर पूर्वम रहल लेखनाथ नगरपालिका पहाड, समथर भू-भाग, थम्काथुम्की आर ताल एवं नदी निर्मित भू-भागको समिश्रणस्थल छी। तालैतालक जिलाक नाम स प्रसिद्ध कास्की जिलाम रहेल सात तालक बगैंचा सहर ई नगरपालिकाक वेगनास, रूपा, मैदी, दिपाङ्ग, खास्टे ताल, न्यूरेनी र गुँदेसमेत गरी सातवटा सुम्य ताल रहल अछि।
धार्मिक तथा पर्यटकीय स्थलहरू[सम्पादन करी]
लेखनाथ नगरपालिकाम रहल ऐतिहासिक तथा धार्मिक पर्यटकीय स्थलसभ गोरखनाथ मन्दिर, राधाकृष्ण मन्दिर अछि तहिना बेगनास ताल, रूपा ताल लगायत ७ वटा ताल, सुन्दरी डाँडा आर प्राकृतिक पर्यटकीय स्थलसभ अछि।[१]
सन्दर्भ सामग्रीसभ[सम्पादन करी]
- ↑ "धार्मीक, ऐतिहासीक तथा पर्यटकीय स्थलहरू", कास्की जिल्ला विकास समिति।
बाह्य जडीसभ[सम्पादन करी]


text:
मधुबनी जिलाक अंतरगर्त कलुआही प्रखंड के भलनी गाँव स्थित हाई स्कूल के हालत बद से बत्तर भ' गेल अछि। एहिठाम नहिये कुनु छात्र सभके कुनु शिक्षा दीक्षा देल जायत अछि नहिये कुनु सुविधा किएक जे स्कूल खुदे असुविधाक शिकार बनल अछि। एहि स्कूलमे नामक लेल रजिस्टर पर एक हजार छात्र नामांकित अछि, मुदा भवन नहि होयबाक कारण समस्या गम्भीर बनल अछि। भवन लेल शिक्षा विभाग सँ ल'के शिक्षा मंत्री तक गुहार लगाओल गेल लेकिन किनको ध्यान एहि दिस नहीं गेल।
2015 ई० मे भूकंप के झटका मे भेल ध्वस्त हाई स्कूल केर भवन आय धरी नहि बनाओल गेल, जाहिसे स्कूल प्रशासन के संगे संग छात्र लोकनि परेशान रहैत छैथ। एहेन जर्जरता के उपरान्त स्कूल मे दुई सिटिंग मे पढ़ाई होयत अछि। पहिल सिटिंग दस बजे से एक बजे तक नौवां क्लास के होयत अछि आओर दोसर सिटिंग एक बजे के बाद से दसवाँ क्लास के होयत अछि। हाई स्कूल के प्रधानाध्यापक जगदीश नंदन झा ने कहला की +2 के भवन लेल शिक्षा मंत्री क' कैको बेर लिखलहुँ, ऐता धरी कि बेनीपट्टी विधायिका क' सेहो लिखित रूपे जानकारी देलहुँ। मुदा कुनु सुनवाई नहि भेल।
वर्तमान सरकार शिक्षाक प्रति समाज के जागरूक करैत अछि, मुदा शिक्षा केर दुर्दशा ई अछि कि पढ़ाई केर नाम पर खानापूर्ति कायल जे रहल अछि। यदि एहने हाल शिक्षाक रहल तेँ आबै बला पीढ़ी सरकार आओर शिक्षा विभाग केर क्रिया कलाप के कहियो माफ नहि करत। आब देखबाक ई अछि कि स्कूल केर हालात कहिया धरी सुधरैत अछि ताकि छात्र सभक भविष्य सवैर सके।


text: दरभंगा। दरभंगा शहर क डिजिटल मैप तैयार भ रहल अछि। संगहि एहि मे होल्डिंग क मद्देनजर सेहो डिजिटल फोटोग्राफी शुरू भ गेल अछि। एहि काजक जिम्मेदारी दिल्ली क कंपनी सी इंफोसिस्टम प्रालि कए देल गेल अछि। कंपनीक प्रोजेक्ट को-आर्डिनेटर अमरेंद्र कुमार कर्ण कहला जे सपोर्ट प्रोग्राम फार अरबन एरिया क तहत दरभंगाक डिजिटल मैप तैयार भ रहल अछि। डिजिटल मैप मे दरभंगा-लहेरियासराय शहर क सबटा 48टा वार्ड शामिल होएत। बस स्टैंड, सिवरेज आ ड्रेनेज सिस्टम, मुख्य पथ क संगहि गली क सड़क, सरकारी चापाकल, सामुदायिक भवन, पार्क, शौचालय, विद्युत पावर स्टेशन, ट्रांसफॉर्मर आदि सब किछु कए डिजिटल मैप मे शामिल कैल जाएत। एकर संगहि निगम मे दर्ज करीब 42 हजार होल्डिंग कए सेहो एहि मैप मे शामिल कैल जाएत। एहि मे मकान क स्वरूप क संगहि ओकर पूर्ण जानकारी यानी कोठली क संख्या, आकार आदि सेहो दर्ज होएत। एहि दृष्टि स सबहक डिजिटल फोटोग्राफी होएत। कपंनी क प्रोजेक्ट को-आर्डिनेटर क अनुसार सार्वजकिन स्थल मे स प्राय: क डिजिटल फोटोग्राफी भ चुकल अछि। आब होल्डिंग क बारी अछि।


text:
मिथिलाक्षेत्रीय ग्रामीण भाग मे एक सँ बढिकय एक प्रसिद्ध गाम अछि। गामक प्रसिद्धि ओतुका जनमानसक विद्या आ वैभव संग धार्मिक-सांप्रदायिक सौहार्द्रता, आर्थिक विकास, शहरीकरण आदि अनेको आधार पर कैल जाइछ। पौराणिक कृति, धार्मिक पर्यटकीय स्थल, सार्वजनिक हितक संस्थान, शैक्षणिक संस्थान, स्वास्थ्य जाँच संबंधी विभिन्न संरचनात्मक निर्माण कार्य, सेवादायी संस्थान व अनेको प्रकारक जनकल्याणकारी संगठन आइ-काल्हि कोनो गामक परिचय करेबाक मूल आधारविन्दु मानल जाइत छैक। मिथिलाक हर गाम मे हाटरूपी बाजार, मन्दिर-मठ, विद्यालय, पत्रालय, अस्पताल आदिक उपलब्धता सामान्य तौर पर देखल जाइछ। लेकिन अधिकांश गाम मे ई सब सुविधा एक्कहि ठाम नहि भेटैत छैक। एहि लेल लोक केँ नजदीक विकसित बाजार वा शहरीक्षेत्र पर निर्भर करय पड़ैत छैक। हरेक गाम कोनो – न – कोनो तरहें शहरी मुख्यालय वा बाजार क्षेत्र वा रेल्वे स्टेशन, प्रखंड, अनुमंडल आदि सँ सड़कक माध्यमे जुड़ल रहबाक तथ्य एतहु भेटैत अछि। हलाँकि बाढिक प्रकोप बेसी भेलाक कारणे सड़कक हाल आइयो बहुत नीक जेकाँ विकसित नहि भऽ सकलैक अछि। सड़कक बदहालीक आरो बहुत रास कारण सब छैक। सरकारी योजना सँ ठेकेदार, नेता, अधिकारी, मंत्री, गामक दस गो लफुआ आ चमचादिक भोजन आ फुरफैंस्सी मे आधा सँ बेसी फंडक दुरुपयोग हेबाक कारणे कोनो सड़कक आयू अधिक सँ अधिक १ या २ वर्षक होइत छैक। रहल-सहल बात बाढि आदिक पानिक बहाव सँ क्षतिग्रस्त होइत छैक। बाढि नहि आयल तऽ बरसातक असैर सँ सेहो सड़क ध्वस्त कमजोर गुणस्तरक निर्माणकार्यक कारणे तय रहैत छैक।
वर्तमान युग मे पंचायती शासन व्यवस्था पूर्णरूप मे सफलता सँ संचालित होयबाक कारणे नेताविहीन कोनो गाम या कोनो ठाम छहिये नहि। नेता जतेक बेसी, दुर्दशा ओतेक बेसी! ई कथन कोनो अतिश्योक्तिपूर्ण नहि छैक। दोसरो एकटा कहबी एहि स्थितिकेँ पुष्ट करैत छैक जे ढेर जोगी मठ उजाड़! कोनो बात सरकारी भेनाय माने सबहक लूटबाक वास्ते एकटा खजाना। जेकरा जतेक फबत ओकरा ओतेक लूटबाक छैक। ई विडंबना जेकाँ लगैत छैक जे सर्वाधिक पढल-लिखल लोक मिथिला मे छैक, मुदा विपन्नताक ई कुद्रूप अवस्था एतय देखबाक लेल भेटैत छैक। पंचायत समिति, प्रखंड, जिला, राज्य – हर स्तर पर ब्रह्मलूट लेल सरकारी तंत्र आ जनतंत्र छैक से लगभग स्पष्ट छैक। भ्रष्टाचार केँ जैड़ सँ उन्मूलनक सपना देखनाय सेहो मोसकिल, कारण जनता मे सेहो ई अवगति छहिये नहि जे आखिर सरकारी कोष पर ओकर पूरा अधिकार छैक। सरकारी संपत्तिक संरक्षण, संवर्धन, प्रवर्धन आ व्यवस्थापन मे पर्यन्त जनते मालिक अछि। एहेन शिक्षा शायद ई पारंपरिक शिक्षा पद्धति सँ नहि भेटैत छैक आ कि बस पेट पोसबाक कला सिखनाय मात्र शिक्षाक अर्थ बनि गेल छैक – दुनू बात कहब एक्के रंग होयत। आइ अरबों रुपयाक सरकारी कोष सँ प्रधानमंत्री ग्राम सड़क योजना चललैक, राज्यपथ, राष्ट्रीय उच्चपथ आ कतेको तरहक सड़क योजना सरकार द्वारा निरंतर चलेलाक बावजूद कमजोर आ भ्रष्ट मानसिकताक चलते पूर्ण विपन्न अवस्था मे देखल जाइत छैक।
आइ फेसबुक पर एकटा बहस देखल गेल जे गितेश झा नाम्ना व्यक्ति अपन गाम महिसाम, जे मधेपुर प्रखंडक मुख्यालय मधेपुर आ घोंघरडीहाक बगले होइत फूलपरासक राष्ट्रीय उच्चपथ ५७ केँ जोड़ैत छैक तेकर विपन्नताक चर्चा केलनि आ ताहि पर विभिन्न व्यक्ति द्वारा प्रतिक्रियास्वरूप उपरोक्त कमजोर अवस्थाक चर्चा आयल। एक सुजित झा टिप्पणी दैत कहलखिन जे ‘लियऽ…यैह विकास भेलैक यौ?’ तऽ पोस्ट कएनिहार सीधे जबाब दैत कहलखिन जे ‘पूछिये बिहार सरकार और जेडीयू विधायक गुलजार देवी से’। लेकिन एक राजेश यादव सटीक टिप्पणी करैत कहला ‘हमर ई महिसाम गाम मे सब नेते छथि… तैँ द्वारे ई हाल अछि’। निश्चित रूप सँ नेतागिरी माने अगबे नाम चमकेबाक, नील-टीनोपाल आ लफासोटिंग सफेदपोश बनिकय समाज मे ऊपरा-ऊपरी करबाक जोगार टा अछि, नहि कि गाम-समाजक असल सरोकार पर कियो कदापि काज कराबय लेल संघर्ष करैत अछि। असलियत बात यैह छैक जे सब अपनहि कमीशन आ कमाइ मे लागल अछि, नेतागिरी मात्र देखेबाक कला रूप मे विकास कय गेलैक अछि। प्रखंड पर बिडिओ – सिडिओ बुझय जे फल्लाँ बड़का नेता थीक आ कोषक विनियोजन करबा मे ओकरा चान्स दौक। मिलि-जुलि खूब लूटत, खूब फूकत… चौक पर दस टा चमचा पोसत… यैह सब थिकैक नेतागिरी। एम्हुरका झगड़ा ओम्हर लगायत, ओकर जमीन पर तेसरेक कब्जा, विवाद, थाना, प्रशासन मैनेज… यैह सब भेल नेतागिरी। फल्लाँ पार्टीक फल्लाँ पद पर फल्लाँ बाबु फल्लाँ नेता! एतबे टा सुनल जाइत अछि। वास्तविकता मे ओ नेता कम आ लूटेरा बेसी होइत अछि। ओकरा कोनो सरोकार विकास वा समाज सुधार सँ नहि होइत छैक। ओ केवल फूइसक खेती करैत अछि आ गाम-समाजक नाम पर धौंसगिरी देखबैत सरकारी खजाना आ खरात वा अन्य अनुदान सब लूटैत अछि। ई मानल सत्य थिकैक जे जाहि गाम मे जतेक नेता, तेकर अवस्था ततबे बदतर।


text:
#दिविविमे_मैथिलीक_पढौनी
हैश टैग दिल्ली विश्वविद्यालय मे मैथिलीक पढौनी – हैश टैग आन्दोलनक नव वर्सन मे मैथिली लेल आवाज बुलन्द कयलनि अछि मैथिली-मिथिलाक लेल समर्पित अभियानी संजीव मिथिलाकिङ्कर अर्थात् संजीव सिन्हा जी। पिछला प्रयास मे १८ सितम्बर ओ दिल्ली विश्वविद्यालय मे भाषाक पढौनी लेल विद्यमान व्यवस्थाक फोटो-शौट संग अपन अपन प्रथम आह्वान निम्न रूप मे कएने छथिः
#दिविविमे_मैथिलीकपढ़ौनी – 1
दिल्लीमे 25 लाख मैथिल रहैत छथि, मुदा दिल्ली विश्वविद्यालयमे जाहि 14टा भारतीय भाषाक पढ़ाइ भए रहल छैक, ओहिमे मैथिली शामिल नहि अछि। दिल्लीमे प्रत्येक मास 10टा मिथिला-मैथिलीसं संबंधित कार्यक्रम होइछ, मुदा दिल्ली विश्वविद्यालयमे मैथिली पढ़ौनीक लेल प्रयास नहि भए रहल अछि। एहि दिशामे सभ संगठनकें सक्रियतासं अभियान चलेबाक चाही।
पहिल बेर जखन दिल्ली सँ कोनो घोषणा कयल जाइत अछि त हमरो एना लगैत अछि जे जरूर फेर कोनो नवका ‘श्रेय-लूटबाक-उपक्रम’ केर रचना भेल अछि। हलांकि, संजीव जी एक गम्भीर प्रकृतिक अभियन्ता रहबाक संग-संग अपन वैचारिक प्रतिबद्धताक लेल जानल जायवला व्यक्ति द्वारा ई पोस्ट निश्चित महत्वपूर्ण अछि से बुझितो हम हल्लूक प्रतिक्रिया मजाकिया मूड देलः
हमः बहुत बड़का बात कहलियैक….! एहि अभियान चलेला सँ खरखाँही लूटय लेल मौका भेटतैक त हम आबि रहल छी नवम्बर मे!!
संजीव मिथिलाकिङ्करः प्रवीण जी, आउ, आउ। श्रीगणेश तं अहीं सं होइ छै।
हमः संजीव जी! हाहाहा, ईश्वर करथि, कम सँ कम ओतबो त हो! श्रीगणेश भेलाक बाद हमर काजे कोन! ओतय २५ गो अछिये, २ गो आरो बनि जायत।
संजीव मिथिलाकिङ्करः प्रवीण जी, श्रेय केओ लूटय, काज हएबाक चाही।
हमः संजीव मिथिलाकिङ्कर जी, निश्चित। एहि लेल काल्हिये सऽ काज आरम्भ कय दैत छी। नीक ध्यानाकर्षण लेल आभार।
संजीव मिथिलाकिङ्करः प्रवीण जी, दिविवि मे आसानी सं मैथिलीक पढ़ाइ भए सकैत अछि। दिल्ली मे बहुत रास गैर मैथिल छात्र सेहो मैथिली सं यूपीएससीक परीक्षा दैत छथि। दिल्ली मे मैथिल छात्रक संख्या सेहो लाखो मे अछि।
रामकुमार सिंहः साधुवाद संजीव जी। दिल्ली में रहनिहार जिनका मैथिलीक प्रति लगाव छन्हि, एकजूट भ’ प्रयास करथि त’ सफलता भेटवे करतन्हि।
हमः बिल्कुल संजीव जी। २-३ दिनक भीतरे मे बतबैत छी।
अखिल भारतीय मिथिला संघः प्रिय संजीव जी, अपनेक बात बिल्कुल सही अछि जे सब गोटय सब संस्था मिल कय प्रयास करबाक चाही हमरा खयाल सं एहि लेल अहाँ अकेले काफी छी। कारण अहाँ के सरकार अछि आ सब मंत्री सं अहाँ के निकट समबन्ध अछि। अपने ई काज करबाक चेष्टा करी आ यश के भागी बनी। आशा अछि एहि बिषय पर गम्भीरता सं बिचार करबैक। ओना अखिल भारतीय मिथिला संघ अहाँ संग कंधा सं कंधा मिला क एहि बिषय पर ठाढ रहत। जय मिथिला जय मैथिली, विजय चन्द्र झा
संजीव मिथिलाकिङ्करः अखिल भारतीय मिथिला संघ जी, विजयजी, प्रणाम!
आर, तदोपरान्त ई चर्चा मे सहभागी बनि गेलाह पूरे भारतवर्षक समस्त मैथिली भाषाप्रेमीक संग मिथिलाप्रेमी सज्जन लोकनि। कियो-कियो मेक्चोबाज सब सेहो एलाह। मेक्चोबाजी वला तर्क संग हमरा ढुइस लड़य के खराब आदति अछि, किछु लड़बो कयल। काफी रोचक बनि गेल छल ई थ्रेड। ततबा मे सोचल जे मेक्चोबाज सब केँ पहिने कर्मठ काज सँ परिचय करायल जाय। ताहि दिन, तखनहि एकटा ईमेल पठायल आर तेकर एकटा प्रति संजीव जीक वाल पर कमेन्ट मे दय देल जे ई सब जिरह त होइते रहत अपना सब केँ आपसे मे, लिखलहबा भाग मुताबिक, मुदा एहि बीच सब कियो व्यक्तिगत, संस्थागत – जेना संभव हुअय, दिल्ली विश्वविद्यालयक वाइस चांसलर केँ पत्र सेहो लिखू। हम एना लिखलः
To:
Professor Yogesh K. Tyagi
Vice Chancellor,
Delhi University.
Sir,
Maithili is a recognized language included in 8th Schedule of the Indian Constitution. Thousands of Maithili speaking students reach to different colleges under DU for their UG, PG and other courses. Also locally Maithili speaking peoples reside in Delhi in very large number crossing 3 Million in 2011. This is an ancient and rich language equipped with syllabus for higher studies as an optional language. Due to migration of millions of Maithili people both from Bihar and that of Nepal to Delhi and suburbs, this is being an endangered language today. In such situation, if DU provides the option for studying Maithili as Indian Language, it would really give benefit to students and also help in protecting an ancient language of India. Please consider this request and do the needful to start education of Maithili in DU.
Regards,
Pravin Narayan Choudhary
Language Activist for Maithili
Camp: Biratnagar, Nepal.
उपरोक्त पत्र अनुसार अपनहुँ लोकनि दिल्ली विश्वविद्यालयक वाईस चांसलर, प्रो-वाईस चांसलर एवं अन्य सम्बन्धित सरोकार रखनिहार केँ लिखि सकैत छी। हिनका लोकनिक आईडी छन्हिः [email protected] & [email protected]
श्री संजीव जी केँ उत्साहवर्धन भेलनि। जतय अपन उत्साह आ ऊर्जा सही लगैत अछि, ओतय ईश्वर आ प्रकृति सेहो सब किछु सहयोग मे स्थापित कय दैत अछि। ओ ऐगला दिन एहि सम्बन्ध मे पुनः दोसर अपडेट देलनि जे कतेक उत्साहवर्धक अछि से देखूः
१९ सितम्बर २०१९ – संजीव मिथिलाकिङ्कर जी अपन वाल परः
#दिविविमे_मैथिलीकपढ़ौनी – 2
संयोग जे आइ भोरे-भोर एकटा महत्वपूर्ण कार्यक्रममे दिल्ली विश्वविद्यालयक भारतीय भाषा विभागक प्रफेसर @ravi tekchandani जीसँ भेंट भए गेल। हुनका हम दिविविमे मैथिलीक पढ़ौनी संबंधमे कहलौं।
रविजी कहलाह, “कतेक बेर हम मैथिलीक बुद्धिजीवीसँ आग्रह कए चुकल छी। अहाँ सभ मिथिला-मैथिलीक किछु प्रमुख संस्था तरफसँ दिल्ली विश्वविद्यालयक उपकुलपति आ यूजीसीक चेयरमैनकेँ ज्ञापन सौंपू।”
सिंध (आब पाकिस्तान)क मूल निवासी रविजी आगू कहलाह, “एहि काज लेल हम तत्पर अहू लेल रहब जे हमर माँ मिथिलानी छथि।” ओ कहलाह जे जखन हम सिंधी संस्थानक निदेशक छलहुँ तँ “मैथिली आ सिंधी” विषयपर दू बेर कार्यक्रम सेहो आयोजित कएलहुँ।
टेकचंदानीजी अपन मातृक मधुबनीक दृश्यकेँ मोन पाड़ैत मैथिलीमे कहलाह, “अहाँ आगू बढ़ू, हम सहयोग करब।”
एहि तरहें हैश-टैग मूवमेन्ट आब पूरा रंग पकड़ि लेलक। एतेक बेसी जे दिल्ली, पटना, मधुबनी, दरभंगा, आदि सँ संस्था आ व्यक्ति सब दिल्ली विश्वविद्यालय केँ पत्राचार आ ज्ञापन मैथिलीक पढौनी लेल शुरू कय देने छल। मेक्चोबाज सब एखनहुँ ‘जाबत-ताबत’ मे अपन तर्क-वितर्क सब दैत मजा लूटि रहल छलाह। कियो-कियो अपन टिटकारी देबाक प्रवृत्ति सेहो देखा रहल छलाह, “अहाँ आगू बढू, हम संग छी।” – ढुइसबाजी सेहो जोर पर छल। मुदा आन्दोलन अपन गति पकड़ि लेलक।
#दिविविमे_मैथिलीकपढौनी केर तेसर श्रृंखला मे संजीव सिन्हा जी मैथिली साहित्य संस्थान पटना द्वारा पठायल गेल पत्रक जनतब सार्वजनिक कयलनि, पेपर मे समाचार प्रकाशित जे भेल तेकर कटिंग सेहो शेयर कयलनि।
तहिना #दिविविमे_मैथिलीकपढौनी केर चारिम श्रृंखला मे प्रो. राजीव वर्मा जे स्वयं दिल्ली विश्वविद्यालय मे अध्यापक छथि हुनकर लिखल पत्र जाहि मे मैथिलीक पढाई लेल बहुत रास दृष्टिकोण संग विकसित सिलेबस आदिक विवरण सहित देल गेल छल, ईहो एकटा विलक्षण माहौल तैयार केलक। एहि सभक प्रभाव हैश टैग मूवमेन्ट केँ आरो प्रखरता दय रहल छल। फेर पाँचम अपडेट मेअन्तर्राष्ट्रीय मैथिली परिषद् आ धनाकर ठाकुर जीक हस्ताक्षरित पत्र पठेबाक पत्रक उतार सहित शेयर कयल गेल। तदनोपरान्त राजीव वर्मा जी केर पत्राचार पर आधारित हिन्दुस्तान अखबार मे छपल समाचारक कटिंग – अंग्रेजी आ हिन्दी दुनू मे जे छपल सेहो छठम् अपडेट मे शेयर कयल गेल। तहिना सातम मे चेतना समिति पटनाक ज्ञापन पठेबाक समाचार देल गेल। आठम मे मैथिली साहित्यिक एवं सांस्कृतिक समिति मधुबनीक ज्ञापन सम्बन्ध मे अपडेट लगायल गेल। ९म अपडेट मे नवारम्भ प्रकाशन – अजित आजाद जी द्वारा पठायल गेल चिट्ठीक अपडेट आयल। १०म अखिल भारतीय मिथिला संघ दिल्लीक ज्ञापन पत्रक चर्चा भेल। ११म मे संस्कृति मिथिला सहरसाक ज्ञापनक चर्चा भेल।
आर १२म मे डा. सी. पी. ठाकुर संग मैथिली लेखक संघक महासचिव विनोद कुमार झा सहित मैथिली साहित्य सम्मेलनक अध्यक्ष ओ पदाधिकारी त्रय संजीव जी स्वयं, रामबाबू सिंह एवं शरत झा सब कागज-पत्र-ज्ञापनक प्रति सहित भेंट केलनि। ओत्तहि डा. सी. पी. ठाकुर केर आग्रह पर दिल्ली विश्वविद्यालयक कुलपति प्रो. योगेश के त्यागी संग सेहो ई प्रतिनिधिमंडल भेंट कयलनि। ओ आश्वासन देलखिन सहयोगक, संगहि कहलखिन जे प्राध्यापक लोकनि सँ परामर्श करैत संभाव्य प्रतिवेदन सहित फेरो भेंट करू। पुनः १३म ज्ञापन मैथिली लेखक संघ पटना द्वारा पठेबाक जनतब भेटल। १४म मे मिथिलांगन दिल्लीक ज्ञापनक जिकिर अछि। १५म मे मैथिली साहित्य सम्मेलनक ज्ञापनक चर्चा अछि। माहौल सकारात्मक अछि।
एहि बीच एकटा रहस्योद्घाटन ईहो भेल जे मैथिली भोजपुरी अकादमी द्वारा सेहो मैथिलीक पढौनीक सम्बन्ध मे पत्राचार पिछला साल कयल गेल छल दिल्ली विश्वविद्यालय संग। साभार आनन्दजी झा हम ई विवरण देखि पेलहुँ। २६ मार्च आ ५ जून २०१८ केर पत्र बाकायदा दिल्ली विश्वविद्यालयक एकनाउलेजमेन्ट रिसिप्टक मोहर सहित देखल आ पत्रक मजमून पढल जाहि मे मैथिलीक पढौनी लेल अकादमी सेहो अपना स्तर सँ जोरदार अनुरोध कएने अछि विश्वविद्यालय सँ। खाली रजनी-सजनी आ उत्सव-महोत्सवहि टा नहि, बौद्धिक प्रगति लेल सेहो मैथिली-भोजपुरी अकादमीक गम्भीरता तथा एहि मे सक्रिय परामर्शदाता संगहि अगुआ लोकनिक सदाशयता कतेक गहींर आ गम्भीर अछि से ज्ञात भेल।
लेकिन सब सँ दुःखक बात एतय एकटा ईहो उठैत अछि जे ‘खरखाँही’ लूटय लेल फोटोबाजी करयवला कय गोट संस्था एखन धरि चुप अछि। आर त आर, जाहि मंच सँ २०१६ मे ई पहिल बेर घोषणा भेल, कौफी होम पर जे मीटिंग कयल गेल आ तदोपरान्त फेसबुक फुकास्टिंग कयल गेल, तेकरा आइ धरि पूरा नहि करयवला किछु तथाकथित अभियानी आखिर चुप्पी कियैक लादि देने छथि? बात खोधला पर पता चलल जे संजीव जी हाल आगू भागि गेलाह, पहिनहुँ ई मुद्दा हुनके द्वारा देल मुद्दा थिकैक, आर आब ओहि संस्था मे ओ पिछला २ बेर सँ अध्यक्ष पदक दावेदारी लोकतांत्रिक मूल्य मुताबिक दैत छथि, तेकरा विजेता अध्यक्ष ‘दुश्मनी’ बुझिकय जानि-बुझिकय अपन पैनल द्वारा रोक लगा देल गेल अछि। पैनल केर एक सिपाही सँ संजीव जी मैथिली लेल आपसी चुनावी प्रतिस्पर्धा छोड़ि आगू काज करबाक आग्रहो कयलखिन, लेकिन तैयो कोनो फर्क नहि पड़ल। ओहि संस्था (जेकर नाम लेब उचित नहि बुझैत छी) द्वारा एखन धरि कोनो तरहक ज्ञापन वा पत्राचार नहि कयल जा सकल अछि। आशा करैत छी जे आइ-न-काल्हि हुनको लोकनि मे ई विचार औतनि जे सिर्फ नाम लेल कार्यक्रम कय फोटो खींचिकय फेसबुक पर चमकेला सँ आगुओ गम्भीर कार्यक लेल प्रयास करय पड़तनि।
हरिः हरः!!


text:
सारण। 08 फरवरी। पढ़बाक प्रति जबरदस्त लगाव एक महिला मे देखबाक लेल भेटल। सारण जिलाक मढौरा मे एक महिला भोर पांच बजे बच्चा क' जन्म देली आओर नौ बजे बच्चा केँ कोरा मे ल' इंटर केँ परीक्षा दिया सेंटर पर पहुंच गेली। महिला केँ देख आता उपस्थित लोग सभ आश्चर्यचकित भ' गेल।
मढ़ौरा पकहां बिंद टोला निवासी बुधन महतो केँ कनिया बबीता प्रसव केँ महज चारि घंटाक बाद नवजात केँ कोरा मे ल' परीक्षा केंद्र पहुंच गेली। हुनका देख ओहिठाम उपस्थित अफसर, स्टेटिक मजिस्ट्रेट आओर शिक्षक सभ आश्चर्यचकित भ' गेला। नवजात ल'केँ परीक्षा देब संभव नहि बुझैत छल। प्रसूता सेहो एखन तकलीफ सँ नहि उबरल छली। सभ हुनकार जुनून सँ प्रभावित छल। केंद्र पर तैनात स्टेटिक मजिस्ट्रेट विनोद कुमार बबीता कुमारी केँ खूब प्रशंसा केलनि। बाद मे नवजात बच्चाक देखभाल लेल हुनकर दादी केँ सेंटर मे प्रवेशक अनुमति देल गेल। ऐहिक बाद महिला परीक्षा देब शुरू केलि।


text:
– जमा अनुपातक अनुसार आईसीआईसीआई कए बिहार मे 371 करोड़ आ एचडीएफसी को 183 करोड़ टका ऋ ण देबाक अछि, मुदा इ दूनू बैंक राज्य मे कोनो ऋ ण नहि देलक अछि।
-बिहार क बैंक मे सितंबर 2009 तक 93 हजार 244 करोड़ टका जमा अछि।
-पिछला छह माह मे दस हजार 196 करोड़ टका विभिन्न बैंक मे जमा भेल।
पटना – तीस हजार 978 करोड़
मुजफ्फरपुर-
गया-
छपरा – 3125 करोड़
भागलपुर –
सीवान – 2812 करोड़
‘बैंक क शीर्ष अधिकारी क इ निर्देश अछि जे बिहार क लोक कए ऋ ण नहि देल जाए।’
-आईसीआईसीआई क अधिकारी
अगर जमा राशिक अनुपात मे ऋण नहि बाटल गेल त बैंक क शाखा कए बंद करि देल जाइत।
-सुशील मोदी, उपमुख्यमंत्री
पटना । बिहार सरकार राज्य मे ऋ ण बटबा मे कैल जा रहल कंजूसी पर बैंक कए चेतावनी देलक अछि। सरकार कहलक अछि जे अगर जमा राशिक अनुपात मे ऋण नहि बाटल गेल त बैंक क शाखा कए बंद करि देल जाइत। सरकारक एहि चेतावनी स निजी बैंक अधिकारी मे हड़कंप मचल अछि। चेतावनी बाद बैंक शैक्षणिक ऋ ण क व्याज पर छात्रा कए एक प्रतिशत क विशेष छूट देबाक घोषणा केलक अछि।
उपमुख्यमंत्री सुशील मोदी आइ राज्य स्तरीय बैंकर्स समिति क 30म बैठक क बाद संवाददाता सम्मेलन मे कहला जे निजी बैंक बिहार मे कोनो ऋ ण नहि द रहल अछि। एहि पर बैठक मे चिंता जाहिर कैल गेल आ बैंक कए सख्त शब्द मे कहल गेल अछि जे यदि ओ बिहार मे टका जमा करबा लेल अपन शाखा खेललथि अछि, त एहन शाखा कए बंद करबाक लेल विचार करब।
सूत्र कहैत अछि जे बैठक मे बिहार क लोक कए ऋ ण नहि देबाक मामला मे आईसीआईसीआई बैंक कए उपमुख्यमंत्री विशेष तौर पर चेतावनी देलाह। बैंक क अधिकारी उपमुख्यमंत्री कए कहला जे बैंक क शीर्ष अधिकारी क इ निर्देश अछि जे बिहार क लोक कए ऋ ण नहि देल जाए। जमा अनुपातक अनुसार आईसीआईसीआई कए बिहार मे 371 करोड़ आ एचडीएफसी को 183 करोड़ टका ऋ ण देबाक अछि, मुदा इ दूनू बैंक राज्य मे कोनो ऋ ण नहि देलक अछि। मोदी कहला जे बिहार क बैंक मे सितंबर 2009 तक 93 हजार 244 करोड़ टका जमा अछि, जखनकि एहि अवधि मे मात्र 30 हजार 412 करोड़ टका ऋ ण देल गेल अछि। शेष 63 हजार करोड़ बिहार मे खर्च नहि भ कए अन्य राज्यक विकास मे खर्च भ रहल अछि। ओ कहला जे बैंक कए एहि वर्ष 21 हजार 127 करोड़ टका ऋ ण देबाक लक्ष्य छल। उप मुख्यमंत्री सह वित्त मंत्री कहला जे राज्य मे पिछला छह माह मे दस हजार 196 करोड़ टका विभिन्न बैंक मे जमा भेल। ओ कहला जे बैंक मे जमा राशि क मामला मे पटना पहिल नंबर पर रहल, एहि ठाम तीस हजार 978 करोड़ जमा अछि, मुदा आश्चर्यजनक रूप स छपरा आ सीवान जैसे छोटे शहर चौथे और छठे नंबर है। छपरा मे 3125 करोड़ आ सीवान मे 2812 करोड़ जमा अछि। दोसर स्थान पर मुजफ्फरपुर, तेसर स्थान पर गया आ पांचम स्थान पर भागलपुर अछि। मोदी कहला जे सरकार क दबाव क कारण बैंक कईटा नव शाखा खोलि रहल अछि आ अगिला साल मार्च तक विभिन्न बैंक क 270 नव शाखा खुलत। राज्य क चारि प्रखंड मे बैंक क शाखा एहि माह खुलत जेकर बाद कोनो एहन प्रखंड नहि बचत जतय बैंक क शाखा नहि रहत। उप मुख्यमंत्री कहला जे बैंक लड़की कए शैक्षणिक ऋ ण क ब्याज पर एक प्रतिशत छूट देबाक निर्णय लेलक अछि। ओ कहला जे सरकार क दबाव पर शैक्षणिक ऋण देबाक मामला मे सेहो बैंक अपन स्थिति मे सुधार कैलक अछि।


text: बिहारशरीफ (नालंदा)। मुख्यमंत्री नीतीश कुमार कहलथि जे बिहार क समृद्ध विरासत आ धरोहर क बूते ओ सूबा क विकास क उच्च शिखर पर ल जेताह। ओ एहि अभियान मे जनता स सहयोग क अपील करैत कहलथि जे राजगीर मे सात दिन क प्रवास हुनकर नालंदा क गौरवशाली अतीत कए पुनर्जीवित करेबा लेल अछि। मुख्यमंत्री तेल्हाड़ा मे बालादित्य खंडहर क उत्खनन काज क शुभारंभ करबाक बाद गौतमबुद्ध स्टेडियम क शिलान्यास समारोह कए संबोधित करैत छलाह। मुख्यमंत्री कहलथि जे हम अपन धरोहर आ विरासत क सहारे बिहार क अलग पहचान बनेताह। ओ युवा स सूबा क गौरवशाली इतिहास कए लग स जानि कए ओहि स जुड़बाक अपील करैत कहलथि जे युवा पीढ़ी क जागरूक हेबा स बिहार क विकास संभव अछि। हुनकर मंशा बिहार कए एतना आगू ल जेबाक अछि जतए दोसर प्रदेश बिहार स ईष्र्या करै लागए। ओ पूर्ववर्ती वक्ता क मांग कए मानैत तेल्हाड़ा मे विद्युत सब स्टेशन बनेबा, नहर निर्माण मे किसान क जमीन कए अधिग्रहण पर रोक आ तेल्हाड़ा स मानसिकपुर तक सड़क निर्माण क घोषणा केलथि। ओ राजगीर प्रवास क बारे मे चर्चा करैत कहलथि जे प्रवास क सात दिन मे नालंदा कए अंतरराष्ट्रीय स्तर क पर्यटक स्थल बनेबाक खाका खींचल जाएत। कला संस्कृति विभाग, नव नालंदा महाविहार आ काशी शोध संस्थान क सहयोग स नालंदा क धरोहर आ विरासत पर शोध चलि रहल अछि, जेकर सुखद परिणाम शीघ्र सामने आउत। कला संस्कृति विभाग क सचिव विवेक कुमार कहलथि जे देश क इतिहास मे इ पहिल मौका अछि, जखन कोनो मुख्यमंत्री पुरातत्व महत्व क खंडहर कए उत्खनन काज क शुरूआत केलक अछि।


text:
पटना। चन्द्रगुप्त प्रबंध संस्थान, पटना (सीआईएमपी) आब विदेश मे सेहो अपन पहचान बनाउत। संस्थान मारीशस क छात्र कए मैनेजमेंट क शिक्षा देत। संस्थान क निदेशक डॉ बी मुकंददास कहलथि जे मारीशस मे संस्थान क सेंटर जल्द खुलत। एकरा लेल सबटा प्रक्रिया पूरा करि लेल गेल अछि।
डॉ दास कहलथि जे संस्थान बहुत कम समय मे देश क बेहतरीन प्रबंध संस्थान मे स्थान बना लेलक अछि। संस्थान क जूनियर फैकल्टी मेम्बर सुश्री मैत्रेयी एडवांस प्रोग्राम क लेल जर्मनी जा रहल छथि। सीआईएमपी देश क सबस नव प्रबंध संस्थान अछि जेकर सदस्य कए इ प्रतिष्ठित प्रशिक्षण लेबाक मौका भेटल अछि। मैनेजिंग ग्लोबल गवर्नेन्स नामक इ कार्यक्रम अगिला साल जनवरी स शुरू होयत। सुश्री मैत्रेयी छह माह तक चलयवाला एहि प्रशिक्षण कार्यक्रम मे हिस्सा लेबा लेल दिसम्बर क अंतिम सप्ताह मे जर्मनी रवाना हेती। निदेशक कहलथि जे अंतरराष्ट्रीय स्तर पर केेवल बीसटा प्रोफेशनल क चयन कैल गेल अछि।
निदेशक कहलथि जे सीआईएमपी छात्र कए उच्च कोटि क शिक्षा प्रदान करबा लेल कई योजना पूरा करि लेल गेल अछि आ कईटा पर काज चलि रहल अछि।


text:
साहित्य लेख
“मैथिल संस्कृतिक दर्पण : अरिपन”
– सुरेन्द्र झा,
ग्राम + पो० – डखराम, बहेड़ा, दरभंगा ।
मकर संक्रांति, दि० – १४.०१.२०१८
(लेख संकलन एवं सम्पादनः श्री राज कुमार झा, मुम्बई)
मैथिल संस्कृति अत्यन्त प्राचीन अछि । विद्वान लोकनि एहि तथ्यकेँ एकस्वरसँ स्वीकार करैत छथि । ई संस्कृति कतS आ कहिया आरंभ भेल ई तS गहन शोधक विषय अछि मुदा एतबा निर्विवाद रूपेँ कहल जा सकैछ जे आर्य लोकनिक आगमनसँ पूर्व हिमालय, गंगा, कोशी आ गंडकी सँ आवृत भूभाग मे समुन्नत संस्कृति विद्यमान छल । प्रकृति प्रदत्त सामग्रीसँ देवाराधन करबाक परम्परा एहि संस्कृतिक वैशिष्ट्य आ पहिचान रहल अछि जेकर ज्वलन्त प्रमाण अरिपन अछि । अरिपन गोचर्म परिभित भूमिकेँ गायक गोबरसँ नीपि शालिचूर्ण (चाउरक चिक्कस) केर पिष्टी (पिठार) बनाय आङुरसँ लीखल जाइछ । मिथिलाक पावनि-तिहार, उपनयन, मुंडन, विवाह आदि शुभकार्यक आरंभ अरिपन लेखनहिसँ होइछ ।
मिथिलाक सामाजिक संरचना स्मृति सम्मत वर्णाश्रम व्यवस्था पर आधारित होयबाक कारणें मैथिल स्मार्त्त कहबैत छथि । सूर्य, दुर्गा, गणाधिपति, अग्नि आ रूद्रक पूजक होयबाक कारणे मैथिल पंचदेवोपासक कहबैत छथि । सङहि मिथिलामे नवग्रह आ दश-दिक्पालक पूजा सेहो कयल जाइछ । “कलौ गौरी महेश्वर:” मान्यतानुसार गौरी आ महादेव अर्थात साम्बशिव, दोसर शब्दमे शिव आ शक्ति आ सांख्यदर्शनक अनुसार प्रकृति आ पुरूषक पूजा तँ मिथिलाक प्रत्येक घरमे अनिवार्य रूपमे नित्यप्रति आ विशेष अवसर पर अरिपन लीखिकS समारोहपूर्वक कयल जाइछ ।
मिथिला शक्ति स्वरूपा वैदेहीक प्राकट्य-भूमि थीक । येह कारण अछि जे एहि भूमिकेँ प्रकृतिक अवदान प्रचुर रूपमे भेटल छैक । संसारक मानचित्र पर मिथिले एकमात्र एहन क्षेत्र अछि जाहिठाम छवो ऋतु वर्षा, शरद, शिशिर, हेमन्त, वसंतकश आ ग्रीष्म होइत अछि । अत्यन्त उर्वरा भूमि, सदानीरा नदी आ ओकर शाखा, प्रशाखा आ छाड़निक विस्तृत जाल, बाध बोनमे पसरल हरीतिमा, बारहो बिरहिन्नीसँ भरल खेत-खरिहान, नानाविध फलसँ लदल गाछी आ विविध फूलसँ भरल फूलवाड़ी; बुझना जाइछ जेना प्रकृति सुन्दरी सोलहो श्रृंगार कS कS एतS विराजमान होथि आ हुनक शोभा आ सुषमा नन्दन काननोके लज्जित कS रहल हो । निम्नभूमि आ वर्षाक अधिकता होयबाक कारण मिथिला धानक कटोरा कहबैछ । चओर चाँचरमे भेट आ कमल फुलाइछ आ पोखरि-झाखरि माछ-मखानसँ भरल पूरल रहैछ। सतरिया, मालभोग, कनकजीर आदि सुगंधित धानक जेतेक प्रभेद मिथिलामे उपजैछ तेतेक अन्यत्र कतहु नहि । मखान तँ स्वर्गहुमे दुर्लभ अछि । कमलक फूल पूजामे प्रशस्त अछि । कमलक बर्री (कमलाक्ष) केर माला बनाओल जाइछ जेकरा मंत्र-जापक लेल उत्तम मानल जाइछ । कमलक पात पर भोजन करयबाक प्रथा मिथिलामे प्रचलित अछि । कमलक पात पर पानि नहि टिकैछ । मिथिलाक एहि भौगोलिक, सामाजिक आ आध्यात्मिक परिप्रेक्ष्यमे अरिपनक चर्चा करब अपेक्षित अछि ।
ध्यातव्य अछि जे अरिपन मिथिलाक सीमा नांघिकS अल्पनाक रूपमे भारतक आनो आन प्रदेशमे प्रचलित भेल । मुदा मिथिलासँ बाहर ई कला शोभाकारक वा सौन्दर्यवर्द्धक कलाक रूपमे अपनाओल गेल । अपन उत्पत्ति स्थान मिथिलामे ई कला एखनहु देवाराधनक अनिवार्य अंगक रूपमे प्रचलित अछि आ विना अल्पना लिखने कोनो धार्मिक, आध्यात्मिक आ सांस्कृतिक अनुष्ठान सम्पन्न नहि होइछ ।
अल्पनामे ज्यामितिक आकृति यथा रेखा, त्रिकोण, वर्ग, षटकोण वृत्त (मंडल) आदिक लेखन प्रतीकक रूपमे होइछ । प्राय: सब अल्पनामे त्रिकोण भिन्न भिन्न संख्यामे लिखल जाइछ जेकरामे अवसर भेदसँ भिन्न-भिन्न अर्थवत्ता होइछ । त्रिकोण त्रिगुण अर्थात सत्त्व, रज आ तम जाहिसँ सृष्टि निर्माण भेल अछि केर प्रतीक अछि । ई त्रिदेव अर्थात् ब्रह्मा, विष्णु आ महेश, त्रिदशा (बाल्यकाल, यौवन आ जरा) त्रिकाल (प्रातः, मध्याह्न, संध्या) आदिक प्रतीक सेहो थिक । प्रसंगवश कहि दी जे मिथिलामे कुश, दूबिक मूड़ी आ बेलपातमे सेहो त्रिदेवक उपस्थिति मानल जाइछ ।
अरिपनमे कमलक फूल आ मण्डलक रूपमे कमलक पात लिखल जाइछ । नौ केर संख्यामे लिखल मण्डल नवग्रहक, दस केर संख्यामे लिखल दश दिक्पालक, चारिक संख्यामे लिखल चारि वर्ण आ चारि आश्रमक सङहि पुरूषार्थ चतुष्टय (धर्म, अर्थ, काम आ मोक्षक) केर बोधक थिक । कतहु कतहु मण्डलक स्थान पर रेखा सेहो एहि सबहिक प्रतीकक रूपमे पारल जाइछ ।
योगसँ मिथिलाक अटूट संबंध रहल अछि । ई तथ्य अरिपनमे भिन्न-भिन्न संख्यक दलयुक्त कमलक लेखनसँ उजागर होइछ । मधुश्रावणीक अरिपन एकर प्रमाण थिक । एहि अरिपनमे नीचासँ ऊपर लम्बवत छओ टा कमल लिखल जाइछ जे योगक षट्चक्रक बोधक थिक । सबसँ नीचाँ चारि दलयुक्त कमल (मूलाधार चक्र) ताहिसँ ऊपर षट्दल अर्थात छओ दलयुक्त कमल (स्वाधिष्ठान चक्र) ओहिसँ ऊपर दशदल कमल (मणिपूरक चक्र) तेकरा ऊपर बारह दलयुक्त कमल (अनाहत चक्र) ताहिसँ ऊपर सोलह दलयुक्त कमल (विशुद्धाख्य चक्र) आ सबसँ ऊपर द्विदलयुक्त कमल (आज्ञा चक्र) बनाओल जाइछ । एहि सबकेँ आवृत कS कS तीन टा रेखा पारल जाइछ जे इड़ा, पिंगला आ सुषुम्नाक द्योतक थिक । लम्बाकृति मेरूदण्डक प्रतीक थीक जेकरा शीर्षभाग पर लिखित त्रिकोण ब्रह्मरंध्र आ ओहि मध्य अंकित विन्दु सदाशिवक प्रतीक थिक । चारूकात लिखल दश संख्यक पात दशेन्द्रियक प्रतीक, चित्रक दहिन भागमे बनाओल पाँचटा मण्डल पंचतत्त्वक आ बाम भागमे लिखल सर्पयुग्मक चित्र कुण्डलिनीक बोधक थिक । यौगिक प्रक्रिया द्वारा साधक आधारचक्र स्थित कुण्डलिनी केँ जाग्रत करैत छथि जे मेरूदण्डमे इड़ा आ पिंगला नाड़ीक मध्य स्थित सुषुम्ना नाड़ीक अवलम्बन कS स्वाधिष्ठान चक्र, मणिपूरक चक्र, अनाहत चक्र आ विशुद्धाख्य चक्र होइत आज्ञा चक्र पर पहुँचि सदाशिवसँ सम्मिलित भS जाइछ । अरिपनमे पारल छोट-छोट नाग संततिक प्रतीक थिक । एहि अरिपनक संदेश अछि जे नवदम्पति संयमित रहि दाम्पत्य जीवनक निर्वाह करथि ।
कार्त्तिक मासक तुला संक्रांतिक दिन लिखS जायवला गबहा संक्रांतिक अरिपन तथा कार्त्तिक शुक्ल एकादशीकेँ देवोत्थानक अवसर पर लिखS जायवला चतु:शख अरिपन विशेष रूपेँ उल्लेख्य अछि । एहि दुनू अरिपन द्वारा मिथिलाक प्राचीन कृषि आधारित अर्थ व्यवस्था पर प्रकाश परैछ । प्राचीन मिथिलाक लोकजीवन कृषि आधारित छल । लोकजीवनसँ जुड़ल धार्मिक, आध्यात्मिक वा दोसर शब्दमे लौकिक-पारलौकिक समस्त क्रिया कलापक जड़ि कृषिये छल । नीक उपजा भेल तँ गृहकार्य, परिवार पालन आ देवता-पितरक काज सुचारू ढ़ंगसँ सम्पादित भेल आ जँ दाही-रौदी भेल तँ सब काजमे आपट खसि पड़ल । तैँ गृहस्थ नीक उपजाक कामनासँ देवताक अराधना करैत छलाह आ गृहणी लोकनि मनोयोगसँ अरिपन लिखैत छलीह । ई क्रम अविछिन्न रूपें एखनहु चलि रहल अछि ।
गबहा संक्रांतिक अरिपन लम्बवत होइछ आ भगवतीक घरक मोखसँ आरंभ कS भगवतीक पीड़ी लग धरि लिखल जाइछ । मोख लग कमलक फूलक चित्र लिखल जाइछ आ ओहिसँ आगाँ तीन पोरक बाँसक करची लागल टुकड़ीक चित्र बनाओल जाइछ । पोरक शीर्ष पर अष्टकोण यंत्रयुक्त अष्टदल अरिपन आ भगवतीक पीड़ी पर शक्तिक प्रतीक स्वरूप षट्दल अरिपन पारल जाइछ । अरिपनक निम्न भागक कमल पर चरण-युग्मक ऊर्ध्वमुखी चित्र, पहिल पोर पर दहिना चरण तल , दोसर पर बामा चरण तल, तेसर पर दहिना चरण तल तथा पोरक शीर्ष पर बनल कमल पर पुन: ऊर्ध्वमुखी चरण-तल-द्वयक चित्र आँकल जाइछ जे भगवानक आगमन आ तीन डेग चलि शक्तिपीठक सम्मुख उपस्थित होयबाक प्रतीक थिक । पीड़ी पर बनल अष्टचक्र यंत्रक मध्य अधोमुख चरण-तल-द्वयक अंकन कयल जाइछ जे भगवतीक चरणक प्रतीक थिक । संकेत ई अछि जे शक्ति आ शिव आमने-सामने ठाढ़ छथि । भगवतीक पदचिन्हक चारूकातक कोणमे सूर्य, चन्द्र आ भगवतीक अस्त्र-शस्त्रक चित्र अंकित कयल जाइछ ।
देवोत्थानक एकादशीक अवसर पर बनाओल जायवला अरिपनक चारू कोन पर शंखक चित्र पारल जाइछ तैँ एकरा चतु:शंख कहल जाइछ । ई चारू शंख चारू वेदक प्रतीक थिक जेकर ध्वनि दिद्गिन्तमे व्याप्त अछि । ई अरिपन आङनक मध्यसँ भगवतीक (गोसाउनिक) पीड़ी लगधरि लिखल जाइछ । अरिपन निम्नभागमे चारि दलयुक्त कमल पारल जाइछ जे चारिवर्षक सूचक थिक । मध्य भागमे आयाताकार आकृतिक चारू पटलपर अंकित दू दू टा रेखा अष्टसिद्धिक द्योतक थिक । आयतक मध्य चरण-युग्मक चिन्ह अंकित कयल जाइछ जे विष्णुक चरणक प्रतीक थिक । ओहि ठामसँ भगवतीक पीड़ी दिसि जायवला एक एक टा पदचिह्न विष्णुक गोसाउनिक स्थान दिसि जयबाक सूचक थिक । भगवतीक पीड़ीक आगाँ बनाओल कमलक मध्य भागमे आयताकार आकृतिक बीचमे चित्रित एक शंख आ दू पदचिह्न क्रमश: शरीर एवम् पुरूष आ प्रकृतिक सूचक थिक ।
चतु:शंख अरिपनक दक्षिण भागमे ऊपर सँ नीचाँ पाँच पंक्तिमे घरेलू समान आ कृषिसँ संबंधित उपस्कर सबहिक चित्र पारल जाइत अछि । पहिल पाँतिमे हाँसू-खुरपी, दोसर पाँतीमे कड़ाही, करछु, झाँझ, छोलनी, तेसरमे खाट, सूप, चालनि, चारिम पाँतीमे अन्न संचयार्थ काजमे आबS वला उपकरण कोठी, बखारी, स्थान परिष्करणक लेल बाढ़नि आ सबसँ नीचाँ पाँचम पाँतीमे हSर जोतैत हरवाहक चित्र पारल जाइछ । एहि अरिपनसँ ई तथ्य उजागर होइछ जे कृषि मिथिलाक अर्थ-व्यवस्थाक आधार आ मैथिल लोकक जीवनक प्राण थिक । अन्य व्यवसायक स्थान गौण अछि । एहि अरिपनसँ सांकेतिक रूपेँ इहो संदेश भेटैछ जे छोटसँ छोट वस्तु, बाढ़नि, सूप पर्यन्तक निरादर नहि करी, ओहूमे देवत्व भाव राखी ।
मनुस्मृति यज्ञमे स्त्रीकेँ अधिकार नहि दैछ किन्तु यज्ञस्थल पर मण्डल निर्माण अरिपन द्वारा करब अनिवार्य अछि जे स्त्रीगणे द्वारा संपादित कयल जाइछ । एवम् प्रकारेण यज्ञमे स्त्रीगणक सहभागिता स्वतः सिद्ध अछि । अरिपन द्वारा यज्ञकार्य, पूजा-अर्चा तँ आंशिक रूपेँ सम्पन्न भइये जाइत अछि । सच पूछल जाय तँ अरिपन गागरमे सागर सदृश अछि जाहिमे समस्त श्रुति, स्मृति, आध्यात्म, गृह्यसूत्र आ मैथिल समाजक सम्पूर्ण जीवन-दर्शन साकार भS उठैछ । अरिपन वैविध्यपूर्ण अछि, जेहन अवसर तेहन अरिपन । स्थानाभावसँ अरिपन पर विशद रूपेँ चर्चा करब एतS संभव नहि अछि ।
ध्यातव्य जे प्राचीन मिथिलामे मूर्त्ति-पूजाक कोनो स्थान नहि छल । पूजा प्रक्रिया अत्यन्त सरल आ आडम्बर रहित छल । दैवी शक्तिक आवाहन आ स्तवन मंत्र द्वारा होइत छल । पूजा कार्यक समापन (विसर्जन) सेहो मंत्रेसँ कयल जायत छल । पंचोपचार आ षोडसोपचारक आरम्भ परवर्ती युगमे भेल । “देवता पितर भाव आ वाक्य (मंत्रक) केर इच्छुक होइत छथि, उपचारक नहि” ई उक्ति तँ एखनहु मिथिलामे प्रचलित अछि । अरिपनमे मात्र दू टा सामग्रीक प्रयोजन अछि; पिठार आ सिनूरक । प्राचीन मिथिलामे चित्र लेखनमे केवल एही दू वस्तुक उपयोग होइत छल । चित्रलेखनमे रंगक प्रयोग बहुत बादमे जाकS आरम्भ भेल ।
जँ वैदिक साहित्य श्रुति परम्परामे जीवित रहल तँ मैथिल ललना लोकनि पूजा-आराधनाक प्राचीन परम्पराकेँ अरिपन द्वारा जियाकS रखने छथि । नव पीढ़ी पुरान पीढ़ीसँ ई लूरि सिखैत छथि आ पुनः अगिला पीढ़ीकेँ सिखाबैत छथि । वस्तुत: अरिपनकेँ अनुकरणे द्वारा जिया कS राखल गेल अछि । बहुतो स्त्रीगण नहि जनैत छथि जे अरिपनमे ओ जे लीखि रहल छथि ओकर मर्म की छैक, गूढ़ार्थ की छैक, रहस्य की छैक, तथापि अनजानेमे सही हुनका द्वारा देवताक आराधना तँ भइये जाइत अछि ।
अरिपन पर गहन शोधकेर प्रयोजन अछि । तखने मैथिल समाज जानि सकत जे ओकर सभ्यता आ संस्कृति केतेक प्राचीन छैक । तखने मैथिल जानि सकताह ओ के छथि, केहन छथि ।


text:
विराटनगर, दिसम्बर १०, २०१५. मैथिली जिन्दाबाद!!
(फोटो फीचर)
काल्हि ९ दिसम्बर यानि २३ अगहन बुध दिन विराटनगर केर महावीर चौक पर काव्यात्मक नागरिक खबडदारी सभा सम्पन्न भेल। मैथिली तथा नेपाली भाषाक धुरन्धर कवि एवं स्रष्टा धीरेन्द्र प्रेमर्षि केर प्रमुख आतिथ्य व् प्रस्तुति सँ एहि सभाक गरिमा अत्यन्त उत्कृष्ट छ्ल।
पूर्वांचल केर कवि शिरोमणि दयानंद दिग्पाल यदुवंशी तथा मो. अलाउद्दीन मियां बेचैन सहित वसुंधरा झा, राधा मंडल, प्रीती झा, शिव नारायण पण्डित सिंगल, अजित झा, जफर अहमद जमाली, सलीम अंसारी, अजित झा, वीरेंद्र झा, विद्यानंद बेदर्दी, दीपेंद्र यादव मैथिल, मैथिल मैक्स मुकेश, राजन कार्की व प्रवीण चौधरी केर काव्य प्रस्तुति सभा मे कैल गेल।
वर्तमान विद्यमान् मधेस आन्दोलन आर सरकार केर चुप्पी पर चुटकी लैत अनेको रास कविता वाचन कैल गेल। सैकड़ों वर्ष सँ नेपाल मे मधेसी केँ उत्पीडण देल गेल अछि, अधिकारविहीन बनाकय शोषण कैल गेल अछि। समान नागरिक अधिकार लेल संघर्षक रूप मे कैल जा रहल आन्दोलन प्रति समर्थन दैत एहि सभा द्वारा नेपाल सरकार केँ खबरदार कैल गेल। मधेस आन्दोलन केर संबोधन शीघ्र करैत नेपाल मे शान्ति ओ विकासक वातावरण बनेबाक अनुरोध सेहो काव्यात्मक शैली मे कैल गेल छल।
विशुद्ध आम जनमानसक सहभागिता में सैकड़ों श्रोता एहि सभाक लाभ लेलनि। मधेसक आंदोलन केँ शीघ्र संबोधन करबाक लेल ई आयोजन स्वतंत्र मधेसी समाज, राष्ट्रीय मुस्लिम संघर्ष गठबन्धन तथा मैथिली सेवा समिति द्वारा कैल गेल।
कार्यक्रमक संयोजन प्रवीण नारायण चौधरी द्वारा कैल गेल छल। मंच संचालन सूर्यदेव यादव केर विशिष्ट शैली मे उपस्थित जनसमुदाय केँ अत्यन्त प्रभावित करैत रहल छल। सभाध्यक्षता स्वतंत्र मधेसी समाजक अध्यक्ष फूल कुमार देव केलनि। तहिना मंच पर विशिष्ट उपस्थिति मैथिली सेवा समितिक अध्यक्ष डा. एस. एन. झा केर रहल। मधेस आन्दोलन केर नेतृत्व कएनिहार नेतृत्वकर्ता व संघीय समाजवादी फोरम नेपाल केर अध्यक्ष राजकुमार यादव केर उपस्थिति किछु समय लेल रहल।
राष्ट्रीय मुस्लिम संघर्ष गठबंधन केर क्षेत्रीय नेता सलीम अंसारी द्वारा मिडिया मे आयल समाचार जे गठबंधन आन्दोलन करयवला मोर्चा सँ अलग भऽ गेल अछि ताहि पर आम जनमानस केँ संबोधन करैत कहलैन जे किछु मतभेद भेला सँ एहेन भेल होयत, लेकिन एकरा दूर करैत शीघ्रे एक संग आन्दोलन मे रहब। ओना ओ विराटनगर मे आन्दोलनक नेतृत्व करैत रहबाक वादा सेहो केलैन। अपन फिल्म लाल मधेसक क्रान्तिकारी गीत सहित फिल्मी अभिनेताक अपन रूप सँ उपस्थित श्रोता सबकेँ खूब जोश मे आनि देला जेकर सराहना सब कियो कय रहल छल।
सब कविक प्रस्तुति एक सँ एक रहल। प्रमुख अतिथि व कवि धीरेन्द्र प्रेमर्षिक हास्य कविता ‘हैन्डसम सर…सर..सर ब्युटी मिस’ तऽ सबहक जुबानी पर चढि गेल। कार्यक्रम मे मैथिलीक विशिष्ट गायक विरेन्द्र झा द्वारा ‘मधेस-मधेस-मधेस हम मधेसी छी’ गीत गाबि श्रोता सबकेँ नाचय लेल मजबूर कय देल गेल छल। शान्तिपूर्ण माहौल मे संपन्न एहि कार्यक्रम सँ नागरिक खबरदारी सभाक अपन गरिमा आरो दूर धरि बढल ई मानल जा सकैत अछि।


text:
नियुक्ति घोटाला के आरोप जदयू विधायक मेवालाल चौधरी पर लागल अछि। आरोप अछि कि मेवालाल चौधरी अप्पन कार्यकाल केर दौरान विश्वविद्यालय नियुक्ति के नाम पर घोटाला करैत 80% से बेसी नौकरि बिहार के बाहरक छात्र सभके देलैन्ह। अपने के बता दी कि मेवालाल चौधरी सबौर कृषि विश्वविद्यालय मे बतौर कुलपति के पद पर कार्यरत छैथ।
एहि घोटाला के दौरान ई देखबाक लेल भेटल कि जाहि छात्र सभके हुनकर पीपीटी (पावर पॉइंट प्रेजेंटेशन) के आधार पर ऐकेडमिक अंक कम छल हुनका पीपीटी आओर साक्षात्कार मे 100% अंक द' देल गेल छल। ओतहि दोसर दिस पीपीटी आयोजिते नहि कराया गेल छल। संगहि जाहि छात्र सभक ऐकेडमिक क्वॉलिफ़िकेशन बढ़िया छल हुनका साक्षात्कार आओर पावर प्वाइंट प्रेजेंटेशन मे 1% से सेहो कम अंक देल गेल छल। ई घटना प्रकाश मे अएबाक बाद पक्ष विपक्ष दुनु पार्टि के बीच घमासान शरू भ' गेल अछि।
ओतहि एहि घोटाला ल'के बीजेपी के बिहार के पूर्व उपमुख्यमंत्री सुशील कुमार मोदी आरोप लगौलन्हि कि एहि घोटाला मे खूब पाय के खेल खेलल गेल अछि। एहि घोटाला ल'के सरकार एखन धरी चुपी साधने अछि। संगहि जखन एहि बाबत आरोपी विधायक से बात कायत गेल ते ओहो बात के टारैत बाद मे जानकारी देबाक बात कहलैन्ह।


text:
मधुबनी। 06 अक्टूबर। मिथिला विकास समिति 'नवकरही' द्वारा 24 अक्टूबर क' मध्य विद्यालय, नवकरही (प्रखंड-बेनीपट्टी) केर प्रांगण म' मिथिलाक प्रेरणास्रोत, मिथिला विभूति सभके श्रधांजलि देबाक रूप म' मिथिला महापर्व 'मिथिला विभूति पर्व समारोह' केर आयोजन कायल जायत। जाहिमे राजनीतिक, प्रशासनिक, समाजिक,सांस्कृतिक आओर पत्रकारिता केर माध्यम सँ मिथिलांचल केर गौरव बढ़बै बला मैथिल सपूत सभक सम्मान समारोह केर आयोजन के संगे - संग भव्य सांस्कृतिक कार्यक्रम केर आयोजन सेहो कायल जायत।मिथिला विभूति पर्व समारोह म' मिथिलांचल के सुप्रसिध्द गायक - गायिका द्वारा कार्यक्रम प्रस्तुत कायल जायत।
मिथिला विकास समिति 'नवकरही' के संस्थापक सह अध्यक्ष महेंद्र झा, सचिव सुजीत झा, समारोह अध्यक्ष पुष्पम झा, कोषाध्यक्ष तेजनारायण झा, पंकज झा, गगन झा आओर विपिन झा "मिथिला दैनिक" केर माध्यम सँ समस्त मिथिलांचल वासी क' समारोह म' अएबाक लेल हकार दैत छथि।


text:
७ मार्च २०२०, मैथिली जिन्दाबाद!!
आगामी २८ आ २९ मार्च २०२० केँ दिल्ली स्थित विज्ञान भवन में प्रस्तावित आयोजन “प्रथम विश्व मैथिल सम्मेलन” अनिश्चित काल लेल स्थगित कयल गेल अछि। आयोजक संस्था अखिल भारतीय मिथिला संघ द्वारा जारी विज्ञप्ति सूचना अनुसार कोरोना वायरस केर संक्रमण सँ विभिन्न देश सँ अपेक्षित अतिथि लोकनिक यात्रा प्रभावित हेबाक कारण ई स्थगन कयल गेल कहल गेल अछि।
विदिते अछि जे कोरोना वायरस चीन केर वुहान – हेबेई प्रान्त सँ आरम्भ भऽ एखन विश्व भरिक कइएक देश मे पसैर गेल अछि। भारतक राजधानी दिल्ली व केरला मे सेहो हाल धरि एकर संक्रमण गोटेक लोक मे देखल जा रहल अछि। एहि खतरनाक वायरस केर संक्रमण सँ लोक केँ बचेबाक लेल कइएक तरहक परामर्श, निर्देशन आदि सरकार द्वारा सेहो जारी कयल गेल अछि। विश्व मैथिल सम्मेलन मे सेहो विभिन्न देश सँ अतिथि आयब अपेक्षित छलाह। संगहि प्रधानमंत्री एवं राष्ट्रपति केर सहभागिता सेहो एहि सम्मेलन लेल अपेक्षित छल। परञ्च कोरोना वायरस केर संक्रमणक दौर मे ई सब किछु अनिश्चित होयबाक चलते हाल लेल निर्धारित तिथि केँ स्थगित कय आब नवका तारीख स्थिति सामान्य भेलाक बाद आयोजक द्वारा जारी कयल जेबाक बात कहल गेल अछि।


text:
राहुल झा, बनगाँव, सहरसा। जुन २४, २०१५. मैथिली जिन्दाबाद!!
युवा एकता सहरसा द्वारा आइ बुध दिन कहरा प्रखंड केर रहुआमणि गाँव मे युवा समाज केँ एकत्रित कय एकटा गोष्ठी “एम्स सहरसा मे हो” विषय पर दिन के 8 बजे मन्नु सिंह जी क अध्यक्षता मे आयोजन कैल गेल । बैठक मे सब युवा एम्स सहरसे मे बनय एहि लेल तन मन धन सँ सहयोग देबाक प्रण केलक । बैठक मे दीपनारायण ठाकुर, अविनाश कुमार, रूपेश कुमार छोटू, भगत कुंदन, कुमार गजेन्द्र यादव, संजीत कुमार, अखिलेश कुमार, रणवीर कुमार, बिट्टू सिंह, राहुल सिंह, सागर सिह, निर्मल यादव, प्रभात कुमार, आशिष कुमार, संतोष सिह, भागेश्वर ठाकुर, सुमन कुमार, मुकेश कुमार, ब्रजेश कुमार, अमित कुमार झा, नीतिश कुमार, गौतम कुमार, अनिल ठाकुर, दीपक कुमार, नवनीत कुमार, आशिष कुमार मिश्रा, बिनोद कुमार झा, बिजय बसंत, रोशन कुंवर, राहुल बनगाँव, नितेश कुमार, टुनटुन ठाकुर, दीप नारायण यादव, प्रिस राज, सुमन कुमार, बुच्चीलाल सहित समस्त ग्रामिण उपस्थित छलाह। गाम केर 11 सदस्य कमिटिक गठन करैत जिम्मेदारी मन्नु सिंह एवं रनवीर सिंह केँ देल गेलनि। आजुक सभा द्वारा किछु अर्थक संकलन करैत मन्नु सिंह केँ बैनर व आन्दोलन लेल जरुरी अन्य सामान केर निर्माण लेल सौंपल गेलनि।


text:
पटना, दिसम्बर २८, २०१५. मैथिली जिन्दाबाद!!
शनि दिन २६ दिसम्बर २०१५ पटनाक कैलासपति सभागार मे भाजपा द्वारा आयोजित ‘कलाकार साहित्यकार सम्मान समारोह २०१५’ मे मैथिली जगत् मे प्रसिद्ध कवियत्री शान्तिलक्ष्मी चौधरी – मिथिलाक प्रसिद्ध मंडन-भारतीक गाम महिसीक पुत्रवधु – प्रसिद्ध समाजशास्त्री एवं मिथिला राज्य निर्माणार्थ तत्पर थिंक टैंक डा. अक्षय कुमार चौधरीक अर्धांगिनी केँ हुनकर काव्य साहित्यमे उल्लेखणीय योगदान लेल ‘सारस्वत सम्मान’ सँ विभूषित कैल गेलनि अछि।
विदित हो जे मैथिली जिन्दाबाद पर सेहो शान्तिलक्ष्मी चौधरीक किछु रास महत्वपूर्ण काव्य रचना पहिने सँ प्रकाशित होइत रहल अछि।
भारतीय जनता पार्टीक कला एवं संस्कृति मंच द्वारा भारत रत्न अटल बिहारी वाजपेयी केर ९२वाँ जन्म-दिवस पर आयोजित उपरोक्त सम्मान समारोह मे बिहार विधानसभा मे प्रतिपक्ष केर नेता डा. प्रेम कुमार केर हाथ सँ मैथिली काव्य युवराज्ञी ‘शान्तिलक्ष्मी चौधरी’ केँ सम्मान स्वरूप प्रशस्ति पत्र हस्तान्तरण कैल गेल। एहि अवसर पर बिहार विधानसभाक मुख्य सचेतक अरुण कुमार सिंहा, पार्टीक प्रदेश महामंत्री सुधीर शर्मा तथा आयोजक मंचक प्रदेश अध्यक्ष आनंद मिश्र सेहो उपस्थित छलाह।
मैथिलानी समाज लेल शान्तिलक्ष्मी चौधरी एक आदर्श रोल मोडेल समान छथि। मत्स्य विज्ञान मे जूलोजिस्ट (जन्तुविज्ञानविद्) आर संगहि साहित्य मे ठोकल-ठठायल सटीक वाणी संग लेखनी – हिनक प्रभावी रचना वर्तमान युवा समाज लेल सदिखन प्रेरणास्पद रहल अछि।
मैथिली जिन्दाबाद परिवार केर तरफ सँ शान्तिलक्ष्मी चौधरी व डा. अक्षय कुमार चौधरी सहित समस्त महिषी गाम व मिथिलाक नारी समाज केँ एहि सम्मान पर हर्ष व्यक्त करैत बधाई सेहो ज्ञापन कैल जा रहल अछि।


text:
सूत्र केर मुताबिक नई दिल्ली सँ पटना पहुंचला पर अशोक चौधरी सीधे लालू के घर पहुँचलन्हि हुनका संग नोटबंदी केँ बादक सियासी हालात पर बहुत देर धरी चर्चा केलन्हि। ऐहिक बाद लालू कांग्रेस अध्यक्ष सोनिया गांधी सँ फोन पर बातचीत केलन्हि। हालांकि, आरजेडी प्रवक्ता चितरंजन गगन चुप्पी साधने छैथ। ओ लालू आर अशोक चौधरी केँ मुलाकात पर सेहो टिप्पणी करबा सँ इनकार क' देलन्हि।
गौरतलब अछि कि नोटबंदी केर मुद्दा पर नीतीश कुमार जाहि तरहे खुलीकेँ मोदी सरकार केर समर्थन क' रहल छैथ जाहिसँ कैको सियासी मायना निकालल जे रहल अछि। नीतीश कुमार नोटबंदी केँ मुद्दा पर आय सोमवार दिन विपक्षी दल सभक 'भारत बंद' या 'आक्रोश रैली' सँ सेहो अप्पन पटरी क' दूर राखला। हुनकर एहेन रुख सँ महागठबंधन के सहयोगि सभ म' बेचैनी अछि कि कहीं नीतीश फेर सँ से सहयोगी बीजेपी केँ हाथ तेँ नहि पकड़े जे रहल छैथ। कांग्रेस केँ एक वरिष्ठ नेता स्वीकार केलन्हि कि नोटबंदी केर खुलीकेँ विरोध क' रहल आरजेडी आर कांग्रेस ई बुझबाक प्रयाश क' रहल अछि कि आखिर कुन कारण सँ नीतीश एक बेर फेरसँ बीजेपी केँ करीब जेबा लेल मजबूर छैथ।


text:
— आभा झा।
कोरोनाकालक चलते बच्चाक पढ़ाई ऑनलाइन शिक्षा तक सिमैट कऽ रहि गेल। एकर बच्चा सभक स्वास्थ्य पर गंभीर प्रभाव पड़ल जकर परिणामस्वरूप निराशा ,तनाव और अवसाद सहित मनोवैज्ञानिक समस्या सब भेल। बच्चा सब एक-दोसर सँ भौतिक रूप सँ नहिं भेट कऽ पाबि रहल छल।स्पर्शक अपन एक भाषा होइत छैक। घुलै-मिलैकेँ आनंद अलगे होइत छैक जे बच्चाकेँ प्रफुल्लित करैत छैक। ऑनलाइन शिक्षाकेँ कारण एक-दोसर सँ घुलै-मिलै के सुख सँ वंचित भऽ जाइत छल बच्चा सब।जाहि कारण बच्चा सब में अवसाद बढ़ि रहल छल।दसवींकेँ एक छात्रा हमेशा अव्वल अबैत छल। माँ हुनकर मजदूरी करैत छलखिन। ओहि बच्ची पर पढ़ाई केँ दवाब रहै।मोबाइल या लैपटॉप किननाइ ओकरा लेल असंभव छलैक।ओ हीनभावना
के शिकार भऽ गेल और अपन जिंदगी दाँव पर लगा देलक। गरीबक लेल ई ऑनलाइन शिक्षा लऽ पेनाइ कठिन छल।ऑनलाइन शिक्षाक बहुत सीमित प्रभाव होइकेँ सब सँ पैघ कारण ग्रामीण क्षेत्र में स्मार्ट फोनक उपलब्धता नै भेनाइ छैक।ऑनलाइन पढ़ाई सँ विशेष रूप सँ ग्रामीण क्षेत्रक बच्चाक भविष्य दाँव पर लागल छलैक। ग्रामीण इलाका में रहै वाला बच्चा सब लग संसाधनक कमीकेँ संग ही कतेको सुविधा सँ ओ वंचित रहैत छल। विद्यार्थी सभकेँ लंबा समय तक शिक्षण संस्थान सँ दूर रखै के दूरगामी व नकारात्मक असर सेहो होइत छल।ऑनलाइन शिक्षाक वजह सँ बच्चा सभमें मोटापा, माइग्रेन, सीखबाक क्षमतामें कमी और देखय में दिक्कत और अनुचित एक्सपोजर जेहेन परिणाम भेट रहल छलैक। ऑनलाइन शिक्षा सँ छात्रकेँ दिमाग पर शारीरिक और मानसिक असर बेसी पड़ि रहल छैक। एकर बच्चा सभ पर सही और गलत दुनू तरहक प्रभाव पड़लै।ऑनलाइन शिक्षा नहिं रहला सँ तऽ आरो भयंकर स्थिति उत्पन्न भऽ सकैत छल।इंटरनेट शिक्षक और छात्र दुनू लेल महत्वपूर्ण छैक। आइ काल्हि ऑनलाइन और ऑफलाइन शिक्षा प्रणालीकेँ दौर छैक। बच्चा सभकेँ सीखैकेँ लेल सब सामग्री उपलब्ध छैक। इंटरनेटक माध्यम सँ अहाँ कोनो स्थान सँअपन विषयक संचारण कऽ पूरा दुनियामें कतौ बच्चाकेँ पढ़ा सकै छी।शिक्षाक क्षेत्रमें इंटरनेटक महत्व एतेक जरूरी भऽ गेल अछि कि बहुत रास शिक्षण संस्थान में एकरे माध्यम सँ स्मार्ट क्लासेज सँ बच्चाकेँ पढ़ाओल जाइत छैक। इंटरनेट पर कोनो विषयकेँ सर्च करि कऽ सिखनाइ आसान भऽ गेल छैक। शिक्षाक लेल इंटरनेट पर विभिन्न विषय सँ संबंधित पैघ-पैघ लेखक या ओहि विषयक ज्ञाताकेँ लेख पढ़ि सकैत छी।वर्तमान में इंटरनेटक माध्यम सँ विज्ञान,चिकित्सा,कृषि,शिक्षा
ऑनलाइन नौकरीक आवेदन,ऑनलाइन खरीद-बिक्री,रेलवे,
हवाई जहाज,बस,कार आदिकेँ बुकिंग घर बैसल ही कऽ सकै छी।कोरोनाकालक बाद इंटरनेटक उपयोगिता आर बढ़ि गेल छैक। इंटरनेट सँ उच्च शिक्षा ग्रहण करि कऽ आजुक छात्र एक अलग मुकाम हासिल कऽ सकैत छथि।महामारी कालमेँ ऑनलाइनक माध्यम सँ शिक्षाक अलख जागल।
आभा झा
गाजियाबाद


text:
दरिभंगा, अक्टुबर २२, २०१५. मैथिली जिन्दाबाद!
हरेक वर्ष दरिभंगा मे कैल जायवला राष्ट्रीय आयोजन समान विद्यापति स्मृति पर्व समारोह एहि वर्ष २३, २४ एवं २५ नवम्बर केँ विद्यापति सेवा संस्थान केर परिसर मे कैल जायत।
आयोजनकर्ता विद्यापति सेवा संस्थान सँ आबद्ध मणिकान्त झा फेसबुक द्वारा जानकारी दैत कहलनि अछि जे महाकवि विद्यापतिक अवसान दिवस कार्तिक धवल त्रयोदशी सँ आरंभ होबय बला तीन दिवसीय मिथिला विभूति पर्व समारोह के लय सब तैयारी पूर्ण कय लेल गेल अछि।
विद्यापति सेवा संस्थान दरभंगा द्वारा आयोजित ई कार्यक्रम एहि बेर २३- २४-२५ नवंबर क’ होयत। पहिल दिन विद्यापतिक मूर्ति लग सँ दिन मे १० बजे सँ शोभा यात्रा निकलत जे शहर स्थित महापुरूष लोकनिक प्रतिमा पर माल्यार्पण करैत संस्थान कार्यालय पर आबि संपन्न होयत। साँझ मे महाकवि विद्यापति समेत मिथिला विभूति लोकनि केँ श्रद्धांजलि आ विद्यापति संगीतक प्रस्तुति होयत।
दोसर दिन २४ नवंबर के १० बजे सँ राष्ट्रीय संगोष्ठी कैल जायत जाहि मे विषय- सामाजिक सरोकारक चिकित्सक (डा) गणपति मिश्र ऊपर विद्वत् समाज द्वारा चर्चा होयत। सायंकाल कवि सम्मेलन आ नाटक आ तेसर दिन संपूर्ण राति रंगा रंग सांस्कृतिक कार्यक्रम जाहिमे मैथिली मंचक पाँच दर्जन सँ बेसी कलाकार भाग लेताह।
आकाशवाणी दरभंगा सँ तेसर रातिक कार्यक्रमक जीवंत प्रसारण ११.१० बजे सँ संपूर्ण राति चलत।
संगहि मणिकान्त झा उपरोक्त जानकारीक संग अपने समस्त मिथिला वासी केँ एहि मे हकारल छी कहि आमंत्रित कएने छथि।
कहल जाएछ जे दरिभंगाक समारोह विश्व मे नंबर १ पर अछि। ओना तऽ समारोह कर विभिन्न रूप आ रंग अनेको ठाम देखबाक अवसर प्राप्त होएत अछि, परञ्च मिथिलाक मूल भूमि दरिभंगाक दलान पर एकर प्रखर स्वरूप कायम राखल जाएछ ई मैथिल व मिथिलावासी समस्त जनमानस हेतु गौरवक बात थीक। मैथिली जिन्दाबाद केर तरफ सँ कार्यक्रमक सफलताक शुभकामना अछि।


text:
पटना, मिथिला मिरर : बिहार मे चुनावी घमासानक बीच मौसम सेहो करवट ल’ रहल अछि। पटना मे भ’ रहल बरखाक बीच विकासशील इंसान पार्टी यानि वीआईपी द्वारा आई अपन चुनाव चिन्ह ‘नाव’ केँ प्रचार- प्रसार आ युवा लोकनि केँ बिहार बदलावक संदेश दैत पार्टीक युवा नेता संतोष सहनीक नेतृत्व मे एकटा शांति जुलूस निकालल गेल। ई शांति जुलूस यात्रा प्रधान कार्यालय पटना सँ चुनाव चिह्न नाव छाप ब्रांडिंग गाड़ी संगे सैकड़ो वाहनक संग भट्टाचार्य रोड, कदमकुआं, लोहानीपुर, राजेंद्र नगर पुल, मलाई पकरी सँ कॉमर्स कॉलेज, बहादुरपुर, राजेंद्र नगर स्टेडियम, मछुआ टोली,उपरी पीरबहोर, गांधी मैदान पटना राजापुर पुल होइत दीघा तक निकालल गेल। एहि जुलूस केँ रस्ता मे जगह-जगह भव्य स्वागत सेहो कएल गेल।
एहि मौका पर संतोष सहनी कहलनि जे आब बिहार केँ युवा नेतृत्व चाही, जे महागठबंधन टा द’ सकैत अछि। बिहार केँ एकटा एहन नेतृत्व चाही जे युवा लोकनि केँ रोजगार द’ सकै। संगे जिनका लग बिहार विकास लेल नव सपना आ दीर्घकालिक सोच होइन। एतबे नहि जे बिहारक लेल दिन राति काज क’ सकैथ। सहनी कहलनि जे बिहार केँ युवा सोचक संग युवा जोशक दरकार अछि, जे मात्र महागठबंधन पूरा क’ सकैत अछि। मुकेश सहनी बिहार लेल समर्पित नेता छथि संगे हुनका लग बिहारक विकास लेल नव संकल्पक संग नव सोच सेहो छनि। बिहारक जनता एनडीए सरकार सँ उबी चुकल अछि। बिहार परिवर्तनक भूमि थिक आ एहिबेर बिहार मे परिवर्तन भ’ क’ रहत।


text:
लोक आस्था के महापर्व "छठ" पूजाक चारि दिनक अनुष्ठान के एक - एक दिनक महत्व...
पहिल दिन (नहाय - खाय) :- छठ पूजा व्रत के पहिल दिन नहाय - खाय केर विधि कायल जायत अछि। एहि दिन स्वयं आओर आसपास के माहौल क' साफ सुथरा कायल जायत अछि। लोग अप्पन घरक सफाई करैत छथि आओर मन क' तामसिक भोजन सँ दूर करि पूरा तरहे शुद्ध शाकाहारी भोजन करैत छथि।
दोसर दिन (खरना) :- छठ पूजा के दोसर दिन खरना केर विधि कायल जायत अछि। खरना केर मतलब अछि पूरा दिन उपवास। एहि दिन व्रती दिन भरी पैनक एक बूंद तक ग्रहण नहि करैत छथि। सांझ भेला पर गुड़ आओर चाउर के खीर बना प्रसाद बाँटैत छथि आ खुदा ग्रहण करैत छथि।
तेसर दिन छठी मैया क' सांझक अर्घ्य देल जायत अछि। दिन भरिक उपवास के बाद सांझ क' डूबैत सूर्य क' अर्घ्य देल जायत अछि। मान्यता केर मुताविक सांझक अर्घ्य के बाद राति म' छठी माता के गीत गाओल जायत अछि आओर व्रत कथा सेहो सुनल जायत अछि।
चारिम दिन :- छठ पूजाक चारिम आओर अंतिम दिन भोरका अर्घ्य देल जायत अछि। एहि दिन भोरका सूर्य निकलै सँ पहिने घाट पर सभ कियो पहुँच जायत छथि आओर उगैत सूर्य क' अर्घ्य दैत छथि। अर्घ्य देबाक बाद घाट पर छठी मैया स' संतान-रक्षा आओर घर परिवारक सुख शांति केर वर मांगल जायत अछि। एहि पूजन के बाद व्रती सभके प्रसाद बांटलाक बाद खुदा प्रसाद ग्रहण करि व्रत खोलैत छथि।


text:
जयनगर मे काज अंतिम चरण मे, अयोध्या स जनकपुर भाया सीतामढी क सपना होएत साकार
विनीत ठाकुर
जयनगर । दिल्ली इरकान क प्रोजेक्ट निदेशक दीपक सबलोक कहला अछि जे 15 जून धरि भारत आ नेपालक रेल पटरी एक दोसर स जुडि जायत । ओ जयनगर स वर्दीवास रेलखंड क निरीक्षण हेतु दिल्ली स जयनगर आयल छलाह। ओ वर्णित रेल खंड क निरीक्षण दू फेज मे कयल। प्रथम फेज मे जयनगर-बिजलपुरा मध्य खजुली , महिनाथपुर, वेदही ,परबाहा, कुर्थ ,जनकपुर समेत अन्य जगह सबहक निरीक्षण कयल।
निरीक्षण क क्रम मे श्री सबलोक अधिकारी सब कए 15 दिन मे भारतीय ब्राडगेज रेल के नेपाली ब्राडगेज रेल सँ जोड़बाक निर्देश देल जाहि सँ भारतीय क्षेत्र से ब्लास्ट सीधे मालगाड़ी द्वारा नेपाली रेल ट्रैक पर पहुँचाओल जा सकै।
निरीक्षण क उपरांत श्री सबलोक जनकपुर मे नेपाली अधिकारी लोकनि संग विशेष बैसक कएल जाहि मे नेपाली अधिकारी लोकनि सँ स्टेशन सब आ सब भवन मे शीघ्र बिजली कनेक्शन लगेवा लेल कहलन्हि। संगहि एहि रेल खंड से संबंधित अन्य विंदु सब पर विचार विमशज़् कयल।
श्री सबलोक छ मास क अन्दर ई दोसर दौरा कयल। हुनक पहिल दौड़ा 13-दिसम्बर 2017 के भेल छल आ जयनगर से वदीवज़स तक रेल खंड क निरीक्षण कयने छलाह।
एहि रेल खंड पर रेल सेवा शुरू होयबा क समय नजदीक भेला क कारणे अधिकारी सबहक दौरा जल्दी जल्दी भ रहल अछि। अक्टूबर मे दुनू देश क बीच रेल सेवा विजलपुरा तक शुरू हेयत।
श्री रवि सहाय, जी. एम. इरकान सेहो 15 दिन क अन्दर भारत -नेपाल ब्राडगेज रेल के जोड़ि मालगाड़ी द्वारा ब्लास्ट नेपाली रेल ट्रैक पर पहुँचबाक गप्प कहल।


text:
नई दिल्ली, ८ जुलाई, २०१५. मैथिली जिन्दाबाद!!
आइ संध्या ५ बजे सँ कफी हाउस मे मैथिली साहित्य महासभा दिल्ली द्वारा राखल गेल बैसार करीब २ घंटा धरि चलल। एहि बैसार मे आगामी २ अगस्त, २०१५ केँ कन्स्टीच्युशन क्लब मे राखल गेल पद्मश्री डा. उषा किरण खाँ केर व्याख्यानमाला कार्यक्रमक प्रारूपक संग-संग आवश्यक तैयारी तथा कोष-प्रबंधन आदि पर चर्चा कैल गेल। एहि बैसारक अध्यक्षता श्रीमती सुधा झा कएलनि। कार्यक्रम आयोजन स्थान पूर्वहि सँ निर्धारित रहबाक कारणे अन्य प्रबंधन लेल आपसी विमर्श करैत मैसामदि सदस्य लोकनि अन्यान्य जिम्मेवारी आपस मे विभाजन कएलनि। विदित हो जे उपरोक्त व्याख्यानमालाक विषय ‘मिथिलाक नारी – नहि छथि बेचारी’ अछि, आर लगभग ३०० सभासदक अपेक्षित सहभागितावला सभागार मे कार्यक्रम राखल गेल अछि। अलग-अलग क्षेत्रक अधिकतम सहभागिता हेतु सम्बन्धित क्षेत्रक विशेषज्ञ सदस्य केँ जिम्मेवारी सौंपल गेल अछि। मैसामदि अपन स्थापनाक समय सँ ई तेसर महत्त्वपूर्ण कार्यक्रम करय जा रहल अछि। एनसीआर मे प्रवासी मैथिल केँ अपन भाषा आ मूल संस्कृति सँ साहित्य-संस्कार सँ जोड़िकय अपन लक्ष्यक तरफ अग्रसर एहि संस्था मे संभ्रान्त स्वाबलंबी युवा स्वयंसेवक सदस्यक संङ्गोर सँ संचालित अछि।


text:
सावनक संस्मरण – लेखनीक धार प्रतियोगिता, दहेज मुक्त मिथिला लेल चयनित संस्मरण आलेख
सावनक संस्मरण – लेखनीक धार प्रतियोगिताक दोसर चयनित लेख “पहिल सासुर यात्रा’
विवाह के बाद पहिल सावन छल। हम सासुर आयल रही अपना जाऊत के मुड़न में। हमरा सासुर में सावन के बुद्ध दिन केँ मात्र भगवती केर वार्षिक पूजा करबाक दिन आर ताहि अवसर टा मुड़न करबाक परंपरा अछि । नव कनियाँ, पहिल उत्सव सासुर केर, बहुत उत्साहित रही। बहुत सौख सँ भगवती केँ अंचरी साटन कपड़ा पर गोटा, पटटी लगा कय बनेने रही। हमर सासु माँ नेहाल रहथि हमर लुइर देखिकय। अपना भरि सके सबटा ओरियाओन कयल गेल। अतिथि लोकनि केँ आदर-सत्कार सँ लय कय पूजा-पाठ केर सबटा ओरियान कयल गेल। महथबाबू लेल धोती सब सेहो रंगा गेल। मिठाई सब बनल। केरा और कटहर धूका गेल। मुदा ई की ?? अचानक एक दिन पहिने सांझुक बेर में हल्ला उठल जे दहाड़ (बाढि) आबि गेल। आब कि होयत?? हमरा तऽ किछुओ नहि बुझायल, आधा पाहनो सब आबि गेल रहथि, आधा रस्ते में रहथि। भोर तक दहाड़ (बाढ़ि) आबि चुकल छल, पानि हमरा सभक आंगन और दरवाजा तक आबि गेल छल।
अचानक घरक लोक सब घबरा गेलाह। हमर दिअर स्टोव पर पहिने चाय बनेलखीन, सब गोट चाय पीबिकय परिस्थिति केँ स्वीकार करैत आगू लेल विचार कयलखिन। सभ केँ अपन-अपन योग्य काज बांटि देल गेल। ससुरजी ओही पानि मे दूध आनय गेलाह। असोरा पर चूल्हा आनल गेल। जाड़नि आयल। पहिने प्रसाद बनल तहन खाना बनल। घर और असोरा साफ कयल गेल। भगवती घर में सासु माँ गेलीह। भगवतीक पूजा भेलनि। सिनूर हार भेलैक। बउआ केर केस कटल। सब के नबका नूआ भीज गेल किया कि मेघो कने-कने बरसैत छल। कहुना कहुना शुभे-शुभे मुड़न भऽ गेल।
ओहि सावन केर संस्मरण एखनहुँ धरि हमरा मानसपटल पर तरो-ताजा अछि। याद करैत देरी रोमांचित भऽ जाइत छी। जीवन केर पहिल बाढ़ि, पहिल सावन एकटा यादगार बनि गेल। सप्ताह भरि हमसब खूब मिठाई, केरा, कटहर खाय जाय गेलहुँ। दिन तऽ कहुना कटि जाइत छल, मुदा राति बहुत भयावह होइत छल। पूरा परिवार एक संगे रहैत रही। मुश्किल केर समय रहय। तैयो आसानी सँ हम सब ओहि समय केँ काटि लेने रही। सावन केर ई संस्मरण लिखैत बहुत सुखद अनुभूति भेटल।


text:
नवका- पुरनका लेख सर्च करु...
Inter pareeksha me Maithili
[ इंटर परीक्षा मे मैथिली ]
बिहार मे इंटर के पाठ्यक्रम आब सीबीएसई पैटर्न पर लागू कs देल गेल अछि. एहि पैटर्न मे पांच सय अंक के पाठ्यक्रम होएत अछि. जाहि मे 100 नंबर के राजभाषा के पाठ्यक्रम अनिवार्य कएल गेल छल. मुदा एहि पर विरोध भेलाह के बाद आब 100 नंबर के तीन भाग मे बांटि देल गेल अछि. आब अनिवार्य विषय के रूप मे 50 नंबर के राष्ट्रभाषा आओर 25 नंबर के अंग्रेजी रहत . एकर बाद बचल 25 अनिवार्य नंबर मे अहां मैथिली... उर्दू... बंगला मे से जे लेबय के अछि ओकरा राखि सकय छी. मैथिली... उर्दू... बंगला के अनिवार्य भाषा मे शामिल नहिं कएला पर विपक्ष सभ खूब हल्ला-गुल्ला कएलखिन्ह. तखन ई फैसला कएल गेल अछि. ई फैसला चालू शैक्षणिक सत्र सं लागू भs गेल अछि. एहि सं पहिने सीबीएसई पैटर्न पर परीक्षा नहिं भेलाह के कारण आ सत्र के लेट होएला के कारण कइटा छात्र बिहार सं बाहर नाम नहिं लिखा पाबय छलाह. देर सं रिजल्ट अएला... पढ़ाई के कारण विद्यार्थी सभ के साल बर्बाद भs जाइत छल. आब एहि कदम सं छात्र सभ के फायदा होएतन्हि.
1 टिप्पणी:


text:
त्रियुगा नगरपालिका
गाईघाट आ त्रियुगा नगर पूर्वाञ्चल विकास क्षेत्रक सगरमाथा अञ्चलक उदयपुर जिलाक सदरमुकाम छि। गाईघाट त्रियुगा नगरपालिकाक उदयपुर जिला केन्द्रिय शहर सेहो छि, समग्र नगरपालिकाक गाईघाट आ त्रियुगा नगरक नामसँ जानल जाएत अछि। ई नगरपालिकाम १७ टा वडा अछि आ एकर क्षेत्रफलक आधारमा नेपालक सबसँ पैग नगरपालिका सेहो छी । २०६८ सालक जनगणना अनुसार अहि ठामक जनसँख्या रहल अछि। पूर्वी नेपालक उदयपुर उपत्यकाक उदयपुर जिलाम रहल त्रियुगा नगर द्रुततर गतिम विकास भऽरहल नगर छि । ई भित्री मधेशमा अवस्थित अछि । उदयपुर जिलाक सदरमुकाम रहल त्रियुगाम सब जिला स्तरीय कार्यलयसभ साथ क्याम्पस विद्यालय तथा अस्पतालसभ समेत रहल अछि।
जनसंख्या[सम्पादन करी]
नेपालक जनसंख्या २०६८ क अनुसार त्रियुगा नगरपालिका गाउँ विकास समितिक जनसंख्या ७१,४०५ अछि ताहिमे पुरुषक जनसँख्या ३२,९१० आर महिलाके जनसँख्या ३७,०९० अछि तहिना घरधुरीके संख्या १५,९२६ अछि ।
सन्दर्भ सामग्रीसभ[सम्पादन करी]
- ↑ "नेपालको राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।


text:
— कृति नारायण झा।
दुर्गा पूजा के विजया दशमी के दिन हमर सभक गाम पूर्णरूपेण उदास भऽ जाइत छल मुदा ओकर पाँच दिनक बाद कोजगरा के राति झोरा भरि मखान आ बतासा वसुली कऽ हमरा लोकनि दीयाबाती केर प्रतीक्षा में लागि जाइत छलहुं। कोजगरा के पन्द्रह दिनक बाद सुखराती अबैत छैक तकर तैयारी बहुत जबरदस्त होइत छलैक। बँसबिट्टी सँ बांसक कनसुपती हमरा लोकनि बिछैत छलहुँ आ ओकरा एकटा बासक डंटा में खोंसैत छलहुँ आ ओ दियावाती के राति एक नम्बर के उक्का लोली बनैत छल। ओना हमर सभक बाबूजी सेहो गामक मुनीफ्फा दर्जी के ओहिठाम सँ पांच छ टा कपङा बला उक्का लोली मंगबैत छलाह। मुनीफ्फा के ओहिठाम जे रंग बिरंग केर कपङा के कतरन बचैत छलैक ओकरा ओ पतरका लोहाक तार में खूब नीक जकाँ बान्हि कऽ उक्का लोली बनबैत छल जे खूब बेसी काल चलैत छलैक। हम सभ दुपहरिये सँ ओकरा किरासन तेल में बोरि दैत छलियैक। दीयाबाती के दिन दुपहरिया मे दलान पर चारि टा केराक थम गारल जाइत छल जाहि में एक लाइन सँ चारि टा बाँस के फठ्ठा लगैत छलैक आ ओहि फठ्ठा पर कनेक कनेक गोबर राखल जाइत छलैक आ ओहि पर माटिक गोलका डिबिया बला दीया रखाइत छलैक। ओ गोलका दीया के पहिले सँ आडर रहैत छलैक जकरा हमरा लोकनि दुपहरिया मे पानि के भरल बाल्टी में राखि दैत छलियैक आँ सांझ मे ओहि में किरासन तेल दैत छलियैक जाहि सँ तेल कम खर्च होअय।मुदा हमरा सभक मुख्य ध्यान फटक्का पर रहैत छल। भैयारीमे सभ सँ छोट भेलाक कारणे हमरा फूलझङी भेटैत छल मुदा हमर ध्यान रहैत छल आकाश तारा अर्थात राकेट बम पर जे एकटा खाली में राखि कऽ उङाओल जाइत छल। हमरा सभक समय मे चटाई बम बहुत चर्चित छल। हम सभ ओकरा नागिन कहियै। चटाई बम के नाम लैतहिं हमरा एकटा घटना मोन पङि गेल। हमरा गाम में नाटक बहुत दिन सँ होइत छैक। एक बेर एकटा नाटक होइत रहैक सिरायुद्दौला। एहि में एकटा अंग्रेज केर भूमिका रहै आ ओकरा रंगमंच पर सिगरेट पीवाक रहै। हम सभ जखन ई पार्ट खेलाइयै तऽ एकटा संठी लैत रही आ ओकरा सिगरेट के रूप में ब्यवहार करी कारण ओहो उज्जर होइत छैक। मुदा हमरा गामक एकटा उकठ्ठी अंग्रेज के पार्ट खेलेवाक काल ओहि चटाई बम में जाहि में प्रायः २८ टा डंटी बला फटक्का रहैत छलैक ओकर एकटा फटक्का जे फूटल नहिं छलैक खाली ओकर लोली जरि गेल छलैक ओ लाल रंग के फटक्का सिगरेट के रूप में मुंह में लेलक आ स्टेज पर जरेलक। संयोग एहन छलैक जे ओ फटक्का स्टेज पर एकरा मुहेँ में फूटि गेलैक। नाटक सभ बन्द भ गेल सभ एकर इलाज में जूटि गेल, खैर हमरा लोकनि चर्चा कऽ रहल छलहुँ हुक्कालोली के। ओ कनसुपती बला हुक्कालोली लऽ कऽ दरबज्जा पर सांझे सँ हुक्कालोली लोली लोली चैल जो कुम्हरटोली ।त कियो कहै चैल जो गुअरटोली एवं क्रमे बभनटोली, मलहटोली, चमरटोली सभ होइत छल। हमर सभक घर ज्योतिषि जी के घर होयवाक कारणे पूजा पाठ पर विशेष जोर देल जाइत छलैक। हमर बाबूजी सांझ में हाथ में ऊक लऽ कऽ एकटा मंत्र पढैत छलखिन्ह जकर हिन्दी अर्थ छलैक “अन्न धन लक्ष्मी घर होऊ आ दारिद्र्य बहार होऊ” हम सभ एही समय केर प्रतीक्षा करैत रहैत छलहुँ, बस शुरू भऽ जाइत छल “हुक्कालोली लोली” आ तकर बाद फटाका। फटक्का खूब कीनल जाइत छल। सरकारी अर्थात परिवार के दिस सँ जे भेटल से भेटल आ दुर्गा पूजा के जतरा दिनुका के मेला के बचाओल गेल पाई सँ छुरछुरी, फूलझरी, चक्री, चटाई बम राकेट बम इत्यादि। की प्रसन्नता के क्षण होइत छल। आब सोचैत छी जे ओ दिन कतय चलि गेल?………….. 🙏


text:
विराटनगर, नेपाल। जनबरी ३१, २०१६. मैथिली जिन्दाबाद!!
मैथिली सेवा समिति – विराटनगर द्वारा काल्हि महेन्द्र मोरंग आदर्श बहुमुखी कैम्पस मे मैथिलीभाषाक संचारकर्मी केन्द्रित एकटा महत्वपूर्ण कार्यशालाक संचालन कैल गेल छल जाहि मे मैथिली मे कोना लिखब, कोना पढब आ कोना बाजब एहि विषय पर विज्ञ-विशेषज्ञ द्वारा प्रशिक्षु संचारकर्मी सब केँ मूल्यवान् सुझाव आ तकनीकी सब बताओल गेल छल।
कार्यक्रमक संचालन करैत संस्थाक महासचिव प्रवीण नारायण चौधरी कहलैन जे वर्तमान पीढी केँ मैथिली भाषा मे शिक्षा नहि भेटबाक कारण समस्या चरम पर अछि। दोसर बात, मैथिली भाषाक बोली मे विशाल अन्तर कोसे-कोस पानि बदलबाक संग होयबाक कहाबत केँ स्मरण करैत भाषिक पहिचान तैयो कायम रखबाक वास्ते लेखन अनिवार्य विधा रहबाक बात पर जोर देलनि। ओ कहलनि जे जतेक बेसी पढब ततेक बेसी लिखब – पढबाक वास्ते सामग्रीक उपलब्धता लेल संस्थाक पास २०० सँ ऊपर पोथी उपलब्ध अछि आर सदस्य बनिकय कोनो एक पोथी एक सप्ताह लेल लैत ओकरा पढू आ ताहि अनुसारे लेखन मे निरंतर सुधार आनू। पढबाक सामग्रीक दोसर स्रोत ओ अपन व्यक्तिगत पुस्तकालय केर सन्दर्भ सेहो देलनि आर कहलनि जे जखन जाहि विषयक मैथिली पोथी वा पत्रिका वा ग्रंथ आदि लेल जिज्ञासा हो तऽ जरुर हमरा सँ सम्पर्क करू। पठन सामग्री लेल वर्तमान युग मे इन्टरनेट बहुत पैघ माध्यम अछि – बस मैथिलीक कोनो वस्तु तकबाक लेल गूगल वा अन्य सर्च इन्जिन पर ताकब तऽ हजारों-लाखों मे सामग्री उपलब्ध भेटत।
मैथिली भाषाक कवि ओ गीतकार तथा ‘मैथिली हँकार’ साप्ताहिक केर संपादक कर्ण संजय पठन सामग्रीक उपलब्धता सँ पूर्व मैथिली साहित्य पढबाक रुचि होयब आवश्यक रहबाक बात कहलनि। हुनका द्वारा मैथिली मे लेखन, पठन ओ वाचन लेल निरन्तर कार्य करबाक आवश्यकता पर सेहो जोर देल गेल। एहि वास्ते अध्ययन केन्द्रक स्थापना जरुरी अछि। ओ स्मृति मे अनलैन विराटनगर मे बद्री नारायण वर्मा, डा. गणेश लाल कर्ण, राम नारायण सुधाकर समान वरिष्ठ स्रष्टा सब केँ जे बेर-बेर एहि ठाम युवा पीढी केँ लेखन करबाक लेल प्रोत्साहित करैत छलाह। कर्ण संजय पठन संस्कृति मे आबि रहल ह्रास केँ रोकबाक लेल संचार क्षेत्र पर बेसी जिम्मेवारी रहबाक बात कहैत संचारकर्मी द्वारा अनिवार्य रूप सँ मैथिली लेखन केँ निरंतरता देबाक बात रखलनि।
तहिना मैथिली भाषाक कवि तथा अभियानी प्रेम नारायण झा द्वारा घरहि सँ मैथिली बाजबाक संस्कृति अनिवार्य करैत – लेखन मे रुचिक संग लेखनी करबाक अनुरोध केलनि। हुनकर कहब छलन्हि जे शुरुहे मे कियो पूर्णता नहि पबैत अछि। क्रमशः अशुद्धि दूर होएत चलि जाएछ आर लेखनी मे धार सेहो चमैक उठैत अछि। मैथिलीक बोली मे भिन्नताक बात केँ स्वीकार करैत ओहि दिशा मे सेहो पढैत-लिखैत मापदंड मे सुधार एबाक तकनीकी सुझाव प्रशिक्षु सब केँ देलनि। अपन भाषाक कोनो रूप केँ बाजय सँ नहि लजायब आर अनिवार्य रूप सँ लेखन करबाक सुझाव केँ सर्वोपरि रखलैन श्री झा।
आजुक कार्यशाला मे स्रोत वक्ता-प्रशिक्षकक तौर पर अनुभवी पत्रकार जितेन्द्र ठाकुर द्वारा यथार्थ समस्या पर प्रकाश देल गेल छल। नेपाली भाषा मे लेखनीक अभ्यास रहला सँ अपन मातृभाषा मे लेखनी नहि कय सकबाक मुख्य कमजोरी रहबाक बात श्री ठाकुर कहलैन। संगहि, मैथिली भाषा मे लेखन मे अशुद्धिक डर आ पूर्व मे प्रयास केलाक बाद समुचित लेखन नहि कए सकबाक कारणे अर्थक अनर्थ लगबाक दृष्टान्त रखैत ओ कहलैन जे एहि दिशा मे मैथिली भाषाक बेसी सँ बेसी टेलिविजन कार्यक्रम, पत्र-पत्रिकाक प्रकाशनक संग साहित्य अध्ययन केला सँ सुधार आबि सकैत अछि। एहि दिशा मे सेहो आयोजक संस्था तथा समस्त अभियानी लोकनि सँ ओ अपन आग्रह केँ दोहराबैत कहलनि।
दोसर स्रोत वक्ता-प्रशिक्षक बी एफएम रेडियो कार्यक्रम संचालिका तथा मैथिली भाषा व मिथिला संस्कृति प्रति विशेष स्नेह रखनिहाइर अभियानी राधा मंडल द्वारा अपन निजी अनुभव सँ मैथिली बाजय मे कोना उत्कृष्टता आनल जा सकैत अछि ताहि विधा पर प्रकाश देल गेल। ओ कहलैन जे शुरु-शुरु मे हुनका बहुते दिक्कतक सामना करय पड़ल। मुदा बाद मे ओ विज्ञजनक राय सँ बाजबा पूर्व ओहि बात केँ लिखिकय नोटबुक सोझाँ राखि रेडियो पर प्रस्तुत करबाक कला सँ आरम्भ केला पर बहुत फायदा होयबाक अनुभूति सुनौलनि। ओ कहली जे नीक बात सिखबाक समय लोक केँ ताउम्र रहैत छैक। संचारकर्म मे लागल कर्मीक वास्ते सेहो मैथिली शब्द नेपालक आवोहवा मे कम व्यवहार करबाक कारण कठिन त जरुर अछि मुदा असंभव एकदम नहि अछि ओ कहलखिन। मैथिली भाषा मे भऽ रहल एतेक रास कार्यक्रम सब मे सहभागी बनला सँ वाचनक प्रखरता स्वतः बनैत छैक आर कनेक ध्यान दैत रहला सँ भाषिक प्रस्तुति मे विलक्षणता अबैत छैक।
तेसर स्रोत वक्ता-प्रशिक्षक केर रूप मे चीर-परिचित भाषा-अभियानी व संचारकर्मी मकालू टेलिविजनक समाचार संपादक नवीन कर्ण विस्तार सँ लेखन शैली मे सुधार अनबाक विज्ञ राय दैत प्रयास बस शुरु कय देबाक बात कहलैन। पठन सामग्री केर उपलब्धता अनिवार्य अछि आर एहि लेल मैथिली सेवा समितिक प्रयासक सेहो सराहना करैत ओ कहला जे प्रिन्ट मिडियाक महत्व आइयो ओतबे जरुरी अछि आर एहि लेल ओ स्वयं हर तरहें ‘मैथिली हँकार’ साप्ताहिक, ताहू सँ पूर्व ‘सौभाग्य मिथिला’ आदि डेग उठा चुकल छथि। परन्तु लेखन सामग्री उपलब्ध करेनिहार संचारकर्मीक कमीक चलते ओ सब डेग थोड़ेक दूर गेलाक बाद रुकि जाएत अछि ताहि प्रति अफसोस प्रकट केलनि। ओ आह्वान केलनि जे अहाँ जहिना लिखि सकी, लिखू! सुधार करबाक लेल कर्ण संजय समान संपादक उपलब्ध छथि। अहाँ सब सामग्री उपलब्ध करायब शुरु करू, काल्हिये सऽ मैथिली हँकार नामक साप्ताहिक छपायब शुरु करैत छी। एहि घोषणाक भरपूर स्वागत करैत संचारकर्मी लोकनि वचन देलनि जे आब जेना होयत तेना, लेकिन लेखनी करबाक वचन हमहुँ सब दैत छी।
चारिम स्रोत वक्ता – प्रशिक्षक केर रूप मे युवा कवि-गीतकार विद्यानन्द बेदर्दी छलाह जे अपन विद्यालयकाल सँ मैथिली भाषा मे कोनो पाठ्य-सामग्री नहियो रहलाक बावजूद बस सुनैत-पढैत-बजैत-लिखैत आइ बहुत छोटे उम्र मे ‘मिथिला एक्सप्रेस’ समान गीति एल्बमक प्रकाशन आ आगामी समय मे सेहो विभिन्न रचनादिक प्रकाशनक नियार तथा निरंतर लेखनीक उर्जा अपना मे भरल रहबाक बात प्रशिक्षु संचारकर्मी सब सँ शेयर केलनि। अपन यात्रा छिन्नमस्ता एफ एम सँ शुरु करैत आब विराटनगर मे सेहो एफ एम द्वारा अपन मैथिली वाचनक अभ्यास केँ निरंतरता देबाक प्रतिबद्धता प्रकट केलनि। ओ आग्रह केलनि जे पठन, लेखन व वाचन मे कोनो भीड़ नहि छैक जँ प्रयास टा आरम्भ कैल जाय।
कार्यक्रमक अन्त मे बैद्यनाथ ठाकुर व पिंकी मेहताक हास्य-प्रहसन केर प्रस्तुति संग आजुक प्रशिक्षण कार्यशाला सँ प्राप्त लाभ केर उपयोग करैत मैथिली लेखन मे सेहो अपन योगदान देबाक प्रतिबद्धता प्रकट कैल गेल।
तहिना संयोगवश एहि कार्यक्रम मे कुमार पृथु व हुनक श्रीमती, विद्यार्थी फोरम लोकतांत्रिक केर अध्यक्ष धीरज बर्मा सहित विभिन्न संचार क्षेत्रक स्रष्टा लोकनिक गरिमामयी उपस्थिति मे ई कार्यक्रम संपन्न भेल। संचालक तथा आयोजक प्रतिनिधि प्रवीण नारायण चौधरी एहि कार्यशाला केँ निरंतरता देबाक घोषणा कएलनि। ओ कहलनि जे एकटा अध्ययन केन्द्र केर स्थापना विराटनगर मे कैल जायत। जाहि ठाम प्रत्येक शनि दिन किछु काल वास्ते हम सब एकत्रित होयब आर लेखनीक संग पठन तथा वाचनक क्षेत्र मे निरंतर कार्य जारी राखल जायत। ऐगला शनि दिनक कार्यक्रमक घोषणा – स्थान तथा समय पर सब सहभागी प्रशिक्षु केँ जानकारी करेबाक आश्वासन संग आजुक कार्यक्रम केँ समापन कैल गेल।


text:
लगैत अछि बिहारक स्याह पक्ष खत्म भ रहल अछि। पटना मे लुप्त भ चुकल उज्जर कौवा एक बेर फेर भेट गेल अछि। एहि कौवा कए संजय गांधी जैविक उद्यान मे राखल गेल अछि। कहल जाइत अछि जे उज्जर कौवा नीक समाद अनबाक काज करैत अछि।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
हिंदू रीति-रिवाज केर मुताबिक 14 जनवरी सँ पहिने शुभ काजक शुरुआत नहि होयत अछि। राजनेता सभ सेहो एहि परंपरा मे आस्था राखैत छथि। बिहार मे 14 जनवरी सँ बजट सत्रक बीच राजनीति मे बहुत उलटफेर देखबाक लेल भेट सकैत अछि। बदलाव केर पटकथा लिखल जे रहल अछि।
अपने क' बता दी कि लालू प्रसाद यादव केँ जेल जेबाक असर बिहारक राजनीति पर पड़ब तय मानल जे रहल अछि। राजद मे नेता सभक गतिविधि तेज भ' गेल अछि, जाहि नेता सभकेँ तेजस्वी यादव केर नेतृत्व मे काज करबा सँ परहेज छैन्ह, ओ सभ पाला बदलबाक फेराक मे अछि।
राजद कोटा सँ मंत्री रही चुकल कद्दावर नेता नीतीश कुमारक संपर्क मे बताओल जे रहक अच्छी। ऐहिक अलावा राजद कोटा सँ नालंदा जिलाक एक विधायक सेहो लगातार जदयू केँ शीर्ष नेता सभसँ भेट मुलाकात क' रहल छथि। सहरसा मे एक कार्यक्रम केर दौरान राजद विधायक अरुण यादव सेहो नीतीश कुमारक खूब तारीफ केना रहथिन।
एम्हर मुख्यमंत्री नीतीश कुमार सेहो समीक्षा यात्रा केर दौरान अलग सँ राजद विधायक सभसँ मुलाकात करीकें हुनका सभक समस्या क' सोझरेबाक कोशिश क' रहल छथि। सूत्रक मानी तेँ फिलहाल दर्जन सँ बेसी विधायक जदयू केर शीर्ष नेता सभक संपर्क मे छथि। बजट सत्र सँ पहिने नाराज नेता सभक संख्या बल यदि पर्याप्त भ' जायत अछि , तेँ एहेन स्थिति मे राजद मे सेंधमारी संभव अछि।


text:
नई दिल्ली। अंतरिम अध्यक्ष विद्या स्टोक्स कए हॉकी इंडिया (एचआई) क नव अध्यक्ष चुनि लेल गेल अछि। ओतही बिहार क मोहम्मद मुश्ताक अहमद कए हॉकी इंडिया क नव कोषाध्यक्ष चुनल गेल। नरेंद्र बत्रा कए महासचिव चुनल गेल। ओना एहि चुनाव क किछु काल क बाद केंद्रीय खेल मंत्रालय हॉकी इंडिया क मान्यता समाप्त करि देलक।
एहि स पूर्व हॉकी इंडिया क चुनाव मे स्टोक्स भारतीय हॉकी टीम क पूर्व कप्तान परगट सिंह कए 20 मत स पराजित केलथि। स्टोक्स कए 41 मत भेटल जखन कि परगट क हिस्सा मे 21 मत आएल।
के.पी.एस. गिल क खिलाफ बगावत क बिगुल फूंकनिहार नरेंद्र बत्रा कए महासचिव चुनल गेल। संयुक्त सचिव पद क लेल रमेश नाम्बियार क चयन भेल जखकि हॉकी बिहार क मोहम्मद मुश्ताक अहमद कए कोषाध्यक्ष चुनल गेल। मुश्ताक हैदर कए 45-17 क अंतर स पराजित केलथि।


text:
प्रिय बालमुकुन्द जी,
बहुत दुखदायी निर्णय अछि अहाँक, एकटा प्रतिष्ठित संस्थाक माध्यम सँ अहाँक विलक्षण प्रतिभासम्पन्न योगदान देबाक क्रम अहाँ स्वयं भंग कय रहल छी अथवा कय लेलहुँ। चढेला-बढेला पर एहि तरहक निर्णय कयल अथवा ई आत्मविवेक सँ कयल, से द्वंद्व मे हम नहि पड़ब। निर्णय गलत भेल से कहब। शुरुओ मे कहने रही, औचित्यक संग… जे चेतना समितिक कार्यप्रणाली मे वर्तमान समय जाहि तरहें दूरगामी योजना आ कार्यक्रम, नीति, आदिक क्रियान्वयन भऽ रहल देखैत छी ताहि सँ किछु इनसाइडर आ किछु आउटसाइडर केँ बहुत रास बर्न्स भेल छन्हि आर अहाँ बेर-बेर एहने बर्न्स वलाक बनायल माहौल मे मोहरा बनि रहल छी। खैर! ई हमर अपन समझ थिक आर हम अहाँक निर्णय केँ बदलबाक सामर्थ्य त नहि रखैत छी जे आर किछु कहू… तखन अहाँक कारण एकटा नीक संस्थाक सम्बन्ध मे गलत माहौल सोशल मीडिया पर बनि रहल छैक, जे मैथिली-मिथिलाक हित करबाक बदला थोड़-बहुत अहित कय रहल छैक, से तत्काल लेल। चूँकि चेतना समितिक वर्तमान कार्यकारिणीक आन्तरिक रणनीति सँ हम अनभिज्ञ छी, मुदा कार्यप्रणाली, नीति तथा कार्यक्रम पर निरन्तर निरपेक्ष नजरि रखैत रहबाक कारण अपना केँ ‘चेतना समिति’ जेहेन सर्वथा पुरान आ मजबूत संस्थाक एकटा प्रशंसक मानैत छी।
अहाँक संग घटल घटनाक बाद आरोपी कार्यकारिणी सदस्य नहि केवल माफी मंगलनि, बल्कि एहि सम्बन्ध मे अहाँ केँ कार्यकारिणीक कइएक प्रखर सदस्यक नैतिक, मानसिक आ सब तरहक सहयोग सेहो भेटल आर ई प्रकरण कम सँ कम अहाँ व समस्त कर्मठ कार्यकारिणी लेल ओत्तहि बन्द हेबाक चाहैत छल। लेकिन, ओ माफीनामा केँ सार्वजनिक कयलाक बादो अहाँ केँ सन्तुष्टि नहि भेटल, ई विस्मित करयवला अछि। गोटेक लोकक छद्म न्याय अनुरूप आरोपी केँ चेतना समितिक ‘कार्यकारिणी सदस्य’ सँ बाहर नहि कयल गेल ताहि विरुद्ध सामाजिक संजाल मार्फत निरन्तर अभियान चलाकय ‘विरोध, बहिष्कार, आदिक’ माहौल बनायल जेबाक कारण अहाँक अहं ओतबे चोटिल रहल जे शुरू मे छल। खैर…! समय बड पैघ न्याय करैत छैक। जहिना अहाँ अपन व्यक्तिगत निर्णय केँ आत्मविवेकीक रूप मे लेल बुझैत छी, किछु तहिना जिद्दी स्वभावक हमहूँ रहल छी जेकर न्याय देश, काल आ परिस्थिति अनुसार होइत छैक। आरोपीक आरोप माफीनामा उपरान्त खत्म छल। पटना मे अहाँ सेहो छी, ओहो छथि आर सारा झंझटि ओत्तहि तय छलैक। लेकिन अहाँक मोन मे चेतना समिति केँ सेहो अहित पहुँचाबयवला गिरोहक संग लैत उपद्रवे करय जेकाँ बुझाइत अछि। कतय अपन प्रतिभा सँ देल जा रहल सेवा मे आरो उत्कृष्टता आनि एतेक रास महत्वपूर्ण जिम्मेवारी केँ आरो प्रखर युवा जेकाँ पूरा करितहुँ, आब कतय फेसबुक पर अपन अहंता केँ सम्बोधन करय आ कराबय मे लागि गेलहुँ…! ई उचित नहि लागल हमरा। शेष सभक जीवन, सभक निर्णय मे हम के आ हमर कोन…! अहाँ स्वयं एक नीक अवसर गमेलहुँ जेकर पश्चाताप होइत रहत। अनाहके एकटा नीक संस्था आ नीक काजक जिम्मेदारी सँ मुक्ति कतहु सँ उचित नहि अछि। अस्तु! भगवती कल्याण करथि, ई कमेन्ट मे संग देनिहार सँ कहियो कोनो कल्याण कतहु जँ चेतना समितिक पासंगो भरि हुअय त मोन पाड़ब प्रवीणक बात। ॐ तत्सत्!
हरिः हरः!!


text:
तेसर फ्यूल कॉन्फरेंस आओर मोज़िला हैकाथन संपन्न
तेसरा फ़्यूल ज़िल्ट कॉन्फरेंस 2015 23 तारिख कए चेन्नई मे संपन्न भेल ।
The article was published by esamaad on November 19, 2015.
भाषाई कंप्यूटिंगक लेल मानक संसाधन बनेबा मे पिछला सात साल स लागल फ़्यूल परियोजना दिस स 2013 मे शुरू करल गेल एहि सम्मेलन क प्रायोजक आओर आयोजक दुनिया क जानल-मानल कंपनी मोज़िला, सी-डैक आओर रेड हैट छल। तीन दिवसीय इ सम्मेलन 20 नवंबर कए आरंभ भेल। एकर उद्घाटन सत्र कए मोज़िला क लोकलाइजेशन ड्राइवर एक्सेल हेच्ट, आईआईटी मद्रास क प्रोफ़ेसर हेमा मूर्ति, आईआईटी मद्रासे क हेमचंद्रण कराह आओर सीडैक क सहायक निदेशक जसजीत सिंह संबोधित केलथि। पहिल दिन क सांझक पैनल डिसक्शन मे मोज़िला क पेइंग मो आओर आर्की आ अवाया क जी. करूणाकर आओर फ्यूल प्रोजेक्ट क संस्थापक राजेश रंजन क मॉडरेशन मे खुजल परिचर्चा भेल। पहिल दिन क कार्यक्रम मे कैकटा जानल-मानल भाषाई कंप्यूटिंग पर काज करय बला विद्वान हिस्सा लेलथि ।
तमिलनाडु क स्थानीय भाषाई तकनीकी विशेषज्ञ क अलावा एहि सम्मेलन मे भारत आओर नेपाल क विभिन्न भाषा-भाषाई हिस्सा क करीब पचास स बेसी लोग उपस्थित छलाह। तीन दिवसीय एहि सम्मेलन क पहिल दिन सभ लेल खुलल छल जखनकि अगिला दू दिन मोज़िला लोकलाइजेशन हैकाथन क कार्यक्रम चलल जेकरा लेल सहभागी ख़ास तौर पर आमंत्रित कैल गेल छलाह। लोकलाइजेशन कोनो स्रोत भाषा से स्थानीय भाषा मे कोनो उत्पाद कए बदलबा क पूरा प्रक्रिया कए कहल जाएत छल। एहिक अंतर्गत मोज़िलाक विभिन्न उत्पाद क लोकलाइजेशन यानी स्थानीयकरण क प्रक्रिया, ओहि मे सुधार आओर भविष्य क कार्ययोजना पर विस्तार स चर्चा भेल। पूरा कार्यक्रम क संचालन सी-डैक क तकनीकी अधिकारी चंद्रकांत धूताडमल केलथि।
उद्घाटन सत्र क आरंभ करैत फ़्यूल प्रोजेक्ट क संस्थापक राजेश रंजन फ़्यूल प्रोजेक्ट क बारे मे उपस्थित श्रोता क बतेलथि – ओ बतेलथि कि खालि सामुदायिक योगदान आओर किछु संगठनक मदति क बदौलत भाषाई संसाधन क इ प्रोजेक्ट दुनिया क सबसे पैघ खुलल परियोजना बनि गेल छल। मानक तकनीकी शब्दावली, स्टाइल गाइड, ट्रांसलेशन एसेसमेंट मैट्रिक्स सहित कैकटा महत्वपूर्ण संसाधन स लैस इ प्रोजेक्ट विश्वव्यापी भाषाई संदर्भ क बड़का अभिलेख बनि गेल छल। गौरतलब अछि कि दुनिया क क़रीब 60 भाषा क भाषा समुदाय अखैन एहि परिजोयना स जुड़ल छल। मोज़िला क एक्सेल भारत मे बढ़ि रहल इंटरनेट उपयोगकर्ताओं क महत्व कए रेखांकित करैत बतेलथि कि मोज़िला आओर एकर खुलल मूल्य क उपस्थिति कतेक महत्वपूर्ण अछि। हेमा मू्र्ति कहलथि कि अखनो भाषाई कंप्यूटिंग क स्थिति बेसी नीक नहि भेल है आओर एहि क्षेत्र मे आरो काज केनाय बाकी अछि। जसजीत सिंह कहलथि कि किछु आओर पैघ कंपनी क संग फ़्यूल क जुड़ाव भेनाय जरूरी अछि आओर उ कंपनी सब कए सामुदायिक रूप से तैयार कैल गेल संसाधन क महत्व कए बुझनाय चाही। समानता क चिह्न आओर डिजिटल मानविकी क विकास पर हेमचंद्रण क वक्तव्य बहुत उम्दा छल। ओ कहलथि कि डिजिटल मानविकी पारंपरिक मानविकी कए हैक कए लेने अछि । ओ कहलथि कि हमरा खाली इंटरफेस स्तरीय लोकलाइजेशन स ऊपर उठबा चाही।
कार्यक्रम मे लिब्रेऑफिस क इटालो विग्नोली, हमारा लिनक्स क विकास तारा, इतिहासकार रविकांत आओर जानल-मानल ब्लॉगर रवि रतलामी सेहो अपन वक्तव्य देलथि। भाषाई तकनीक विशेषज्ञ बिराज कर्माकर, प्रवीण ए, शुभाशीष पाणिग्रही, वीथिका मिश्रा, प्रवीण सतपुते, चंदन कुमार, राजू विंदाने सहित कैकटा लोग सेहो अपन वक्तव्य देलथि।
मोज़िलाक एक्सेल हेच्ट, पेइंग मो आओर आर्की क दिशा-निर्देश मे अंतिम दू दिन तक विभिन्न भाषा मे काज करय बला लोगक व्यापक परिचर्चा क दौरान कैकटा विषय पर बात भेल आओर उपस्थित लोग मोज़िला क स्वयंसेवी गतिविधियों क भविष्यक कार्ययोजना बनेलथि।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
बुधवार, 28 दिसंबर 2011
'गजल'
रांगल त छि मुदा बेरंग लागै या
बचपन बितेलौ रेत, मे जवानी खेत मे
कोना कततै बुढापा ऐकता जंग लागै या
जे दोस्त बनि दूस्मन भेल छल दूर
बेचारा भेल लाचार आब त ऒहो संग लागै या
मोजर नहि केलौ जकरा कहीयो
भैल शक्ति क्षिन्न आब ऒहो दबंग लागै या


text:
दिल्ली, जनबरी १०, २०१६. मैथिली जिन्दाबाद!!
मैलोरंग रेपर्टरीक निदेशक द्वारा ६ जनबरी, २०१६ जारी प्रेस विज्ञप्ति मे मिथिलाक सुपरिचित सिने – स्टार ‘अनिल मिश्रा’ केँ श्रीकान्त मंडल सम्मान २०१५ देबाक घोषणा कैल गेल अछि।
मैथिली रंगमंचक प्रतिष्ठित युवा सम्मान रंगकर्मी श्रीकांत मण्डल सम्मान – २०१५ सुपरिचित रंगकर्मी अभिनेता अनिल मिश्रा केँ प्रदान कैल जायत । ई सम्मान मैथिली रंगमंच पर सक्रिय ओहि युवा रंगकर्मी केँ देल जाएछ, जे विगत वर्ष मे मैथिली रंगपटल पर लगातार अपन उपस्थिति दर्ज करेने होइथ । रंगकर्मी श्रीकांत मंडल सम्मान केर संचालन मैथिली लोक रंग ( मैलोरंग रेपर्टरी ) द्वारा प्रति वर्ष प्रदान कैल जाएत अछि ।
रंगकर्मी श्रीकांत मंडल सम्मान – २०१५ केर लेल चयनित युवा रंगकर्मी अनिल मिश्राक जन्म मधुबनी मे भेलनि। ओ मैथिली एवं हिन्दीक स्थापित रंग निर्देशक जेना – कुणाल, प्रकाश झा, किशोर केशव, मुकेश झा, संजय चौधरी, अभिषेक नारायण, रविभूषण, कुमार शैलेन्द्र, रोहिणी रमन झा, श्याम भाष्कर, देवेन्द्र राज अंकुर, भानु भारती, संजय उपाध्याय, आशिफ अली हैदर, परवेज अख्तर, आयशा जुल्का, फिरोज असरफ, प्रेम मटियानी, सुरेन्द्र प्रसाद, बापी बोस आदिक संग रंगमंच पर अपन अभिनय विभिन्न भूमिका मे सफलतापूर्वक प्रस्तुत केलनि अछि।
एखन तक हिनका द्वारा मैथिली भाषा मे लगभग १५ नाटक केर २० सँ बेसी बेर मंचन कैल जा चुकल अछि, जाहि मे प्रमुख अछि – सुन्दर संयोग, मुक्तिपर्व, जल डमरू बाजे, पैघ नटकिया के, मैथिल नारी चारि रंग, ऑरिजनल काम, गाम नै सुतैए, अग्निपथक सामा, लोरिकायन, हीरक जयंति, चान चकोर, देह पर कोठी खसा दिअ’, नहि लागै दुज्जन हासा, छुतहा घैल आदि ।
हिन्दीक लगभग २० नाटक मे अभिनय कय चुकला अछि, जाहि मे प्रमुख अछि – अंधायुग, बड़ा नटकिया कौन, मुआवजे, ताजमहल का टेंडर, कभी लक कभी चांस, दूर देश की कथा, सवा सेर गेहूँ, समरथ को नहि दोष गोसाईं, अंतरनाद, रामलीला प्रसाद, सबसे उदास कविता, डिफेंसलेस क्रिएचर, बापू की हत्या हजारवीं बार, तसलीमा नसरीन की कविताएँ, जमुनिया, अंधेर नगरी आदि ।
अनिल मिश्राक नाम फिल्म एवं टी. वी. क्षेत्र मे सेहो स्थापित अछि । हिनका द्वारा मैथिली, भोजपुरी एवं हिन्दी टी.वी. सिरियल – नैन नै तिरपित भेल, एस. एन. झा के गजबे दुनिया, लाल चुनरिया, स्वर्ग नै बिन मुइने, बिन्देसरा बी.ए. पास, डी. एस. पी. पुरबैया, जंगला मंगला, आब कहू मोन कोना करैयै, जय महाभारत, चाचा चौधरी, भाग ना बाचे कोई आदि तथा हिनकहि अभिनीत महत्वपूर्ण फिल्म – सिंदुरदान, गरीबक बेटी, एक चुटकी सिंदूर, शादी ब्याह, डमरू उस्ताद, छूटत नहि प्रेमक रंग, चट मँगनी पट भेल बियाह, ये कैसी मुहब्बत, जान हो तुम आदि अछि । संगहि ई कतेको रास डॉक्यूमेंट्री फ़िल्म आर कईएको रेडियो धाराबाहिक मे काज करबाक अनुभव समेटने छथि ।
एहेन ऊर्जावान मैथिली रंगकर्मी केँ ‘रंगकर्मी श्रीकांत मण्डल सम्मान – २०१५’ सँ सम्मान करबाक लेल चयन कैलापर मैथिली लोक रंग ( मैलोरंग रेपर्टरी ) गौरवांवित अछि – कहलनि प्रकाश झा, निदेशक, मैलोरंग रेपर्टरी। संगहि मैथिली साहित्यकार ओ अभियानी अजित आजाद सम्मान करयवला संस्थाक संग निदेशक प्रकाश झा केँ विशेष धन्यवाद दैत रंगकर्मी श्रीकांत मण्डल केर नाम सँ देल जा रहल सम्मान वास्तव मे श्रीकांत प्रति सच्चा श्रद्धाञ्जलि आर सार्थक नाम-प्रकाश करब भेल कहलनि।
मैथिली जिन्दाबाद केर तरफ सँ सम्मानित अनिल मिश्रा केँ बधाई आर मैलोरंग रेपर्टरीक प्रगतिशील सोचक भूरि-भूरि प्रशंसा!!


text:
नेपाली संचारकर्मी केँ नेपाल आर्मी द्वारा स्पष्टीकरण
नेपाली सेनाकेर ध्यानाकर्षण (२०७२ वैशाख २८ गते यानि सोमवार, ११ मई, २०१५)
१. विभिन्न पत्रपत्रिका तथा आमसञ्चार माध्यम सब मे भारतीय वायुसेनाक भूकम्प पिडीत सबहक उद्धारमे रुचि नहि देनाय आ अपन नागरिकक उद्धारमे केन्द्रित रहबाक सनक गलत तथा भ्रामक समाचार एवम् टिकाटिप्पणीप्रति नेपाली सेनाक गम्भीर ध्यानाकर्षण भेल अछि।
२. नेपाली सेनाक Multi National Militiary Coordination Centre (MNMCC) केर संयोजकत्वमे खोज, उद्धार तथा राहत कार्यमे आयल भारतीय सेनाक सर्च एण्ड रेस्क्यु टीम, मेडिकल टीम तथा वायुसेनाक टोली हालधरि काठमाण्डु सँ भूकम्पसँ प्रभावित विभिन्न जिल्ला सबहक ४७७ बेर उड़ान भरैत १३५७ जन स्वदेशी तथा १६४ जन विदेशी नागरिक सबहक उद्धार कय चुकल अछि, संगहि भूकम्पसँ प्रभावित भेल विभिन्न जिल्ला सब मे भूकम्प पीडित सब लेल अति आवश्यक खाद्यान्न आ अन्य राहत सामाग्री सब जोड़ि कुल १,९२,२९५ के.जी. पहुँचा चुकल अछि। तहिना पोखरासँ भारतीय वायुसेनाक २०७२ बैशाख २६ गतेधरि खाद्यान्न आ अन्य राहत सामाग्री जोड़ि कुल १,५०,५९० के.जी. राहत सामाग्री भूकम्पसँ प्रभावित बिभिन्न स्थानसबमे पहुँचा चुकल अछि। तेनाही घायल आ बीमारक संग कतहुओ भऽ के नहि रहल स्वदेशी तथा विदेशी जोड़ि ९२० जन नागरिक सब केँ सकुशल उद्धार कय चुकल अछि। संगहि, मित्रराष्ट्र सबहक सेना द्वारा भरल प्रत्येक उड़ानमे नेपाली सेनाक तरफ सँ एक सम्पर्क अधिकृत आर सुरक्षाक निमित्त एक सैनिक समेत खटल करैत अछि।
३. ताहि हेतु, पड़ोसी मित्रराष्ट्र भारतीय सेना तथा वायुसेनाक टोली सब द्वारा MNMCC तथा सैनिक हवाइ महानिर्देशनालयक संयोजकत्वमे भूकम्प पिडीत सबहक उद्धार तथा राहत वितरण कार्यमे परिचालित भेल महत्वपूर्ण योगदान दय रहल नेपाली सेना अवगत कराबय लेल चाहैत अछि।
४. एना नकारात्मक टिकाटिप्पणी तथा आक्षेप लगेला सँ दुनु देशबीचक सुमधुर परम्परागत एवम् ऐतिहासिक सम्बन्ध केँ सेहो असर पड़बाक संभावना रहैत ताहि तरफ संवेदनशील भऽ देबाक लेल आर किछु संचार माध्यमसँ प्रकाशित उपरोक्त सूचना तथ्यहीन आ गलत रहबाक एवम् एहेन संवेदनशील विषय सब मे संयमीत रहैत सूचना प्रवाह करबाक लेल आम संचार जगत तथा समस्त पाठकवर्गकेँ नेपाली सेना अपील करैत अछि।
स्रोत: नेपाली सेना द्वारा प्रकाशित विज्ञप्तिक उतार